ЕЧЛ - xabar.uz\nБиринчи ўйинлар 19-20 июль, жавоб ўйинлари 26-27 июль кунлари бўлиб ўтади.\nДастлабки ўйинлар 5-6 июль, жавоб учрашувлари 12-13 июль кунлари бўлиб ўтади.\nФранция ички ишлар вазири Жерадж Дарманен Европа чемпионлар лигаси финалидаги тартибсизликларга «Ливерпул» бош мураббийи Юрген Клопни айбдор қилган.\nМадриднинг «Реал» клуби Европа Чемпионлар Лигасининг финали учун қайдномани эълон қилди.\nЕЧЛ финали учун рамзий тўп тасдиқланди\nУчрашувда Мадриднинг «Реал» жамоаси Англиянинг «Ливерпул» клубига қарши майдонга тушади.\nБарчасини эртага бир вақтда бошланадиган сўнгги тур ўйинлари ҳал қилади.\nМадриддаги драма ёхуд Пеп Гвардиоланинг ушалмас орзуси\nҲаммаси яхши кетаётганди, токи мадридликлар захирадан янги кучларни майдонга туширмагунча...\nИкки хил иккита тайм: ЕЧЛ илк финалчиси маълум бўлди\nБу гал улар биринчи таймни шиддат ва важоҳат билан бошлади ҳамда 2:0 ҳисобини тиклашга эришди.\nУЕФА Чемпионлар лигасида «Тўртлар финали» жорий этилиши мумкин\nЕвропа футбол ассоциациялари иттифоқи ЕЧЛ плей-офф босқичини ўзгартирилган форматда ўтказишни режалаштирмоқда.\n«Бавария»ни чўктирган «сариқ сувости кемаси»нинг тиши «Ливерпул»га ўтадими? (превью)\nБу икки жамоа бундан 6 йил аввал ҳам ярим финалда тўқнаш келишган.\nЕттита гол урилган суперўйинда «Реал» мағлуб бўлди, аммо...\nЕвропа Чемпионлар Лигасининг дастлабки ярим финал баҳсида «Этиҳад» стадионида голлар шоуси намойиш этилди.\nЧиптани фақат УЕФА расмий сайтидан сотиб олиш мумкин, сотувлар 28 апрелга қадар давом этади.\nБу икки клуб айни пайтда Англия чемпионатида бир-бирини қувлашиб келмоқда, ораларидаги фарқ 1 очко холос.\nГвардиола янги рекорд ўрнатди\nУшбу кўрсаткич ЕЧЛ рекорди ҳисобланади, бугунгача ҳеч бир мураббий бу ишни қила олмаган.\nЛиверпулда голлар шоуси, Мадридда «ишкал»\nЕвропа Чемпионлар Лигасида чорак финал баҳслари якунига етди. Футбол мухлислари Ливерпулда голлар шоусига гувоҳ бўлган бўлса, Мадридда даҳанаки жангларни кузатишди.\n«Драматик кеча»: Мадрид ва Мюнхен «портлади»\nЕвропа Чемпионлар Лигасининг ярим финал жавоб учрашувлари драматик тарзда кечди.\nБензема – қаҳрамон, «Бавария» мағлуб бўлди\nЕвропа Чемпионлар Лигаси 1/4 финалининг навбатдаги баҳсларида кутилмаган натижалар қайд этилди.\nБугундан финал олди финаллар бошланади — ЕЧЛ\nУнда финалга тенг ўйинлар ҳам ўрин олган.\n«Реал Мадрид» яна «Челси»га қарши: 1/4 финал жуфтликлари маълум бўлди\nУЕФАнинг Ньондаги штаб-квартирасида Чемпионлар лигаси чоракфинал босқичига қуръа ташлаш маросими бўлиб ўтди.


15:04 / 01.12.2016\nИброҳимбек куни бўйи пул излаб, овора бўлди. Янги йил арафаси, ҳамма ўз ташвиши билан банд. Пул тополмай, асаби таранглашди. Ўзи, бировнинг “Damas”ини ижарага олиб, киракашлик қилиб юрганди. Нима бўлди-ю йўл назоратчилари уни тўхтатиб, ҳужжатлари жойида бўлмаганлиги учун машинани жарима майдончасига қўйишди. Энг кам иш ҳақининг ўн баробари миқдорида жарима тўлаши керак экан. Энди жаримани тўлаши, машинани олиб чиқиб, пул ишлаши керак. Ижара пули ҳам оз эмас... Иброҳимбек чора излаб, кечаси яна кўчага чиқди. Хаёл билан бўлиб вақт ярим тундан ўтиб кетганини ҳам сезмай қолди, деб ёзади “Ҳуқуқ” газетаси.\nЙўлдан ўтаётган оқ рангли “Damas”га қўл кўтариб, тўхтатди. Ҳайдовчи машинада ёлғиз экан. Иброҳимбек орқа эшикни очиб, “Лаганди қишлоғига бориб келайлик, оиламни олиб келишим керак эди”, деган эди, ҳайдовчи йўлкира учун 20 минг сўм сўради. Иброҳимбек унга пулнинг бир қисмини узатиб, қолганини қайтганларида беришини билдирди.\nЙўлга тушишди. Иброҳимбек хаёлига келган режасини пишитиш билан банд эди. Талликурон қишлоғидаги чорраҳага етганда Иброҳимбек машинани чапга буришни буюрди. Бир муддат юришгач, ҳайдовчи “Лаганди бу томонда эмас-ку”, деб қолди. Ҳамон ўз хаёли билан банд бўлган Иброҳимбек чайналганича, адашганини айтди. Ортга қайтишди. Касби йўлидан кетишди. Коллеж биносидан ўтиб, Лагандининг ички кўчаси бўйлаб бироз юриб, чапга бурилишди. Иброҳимбек ўзича йўл кўрсатиб борди.\nНиҳоят Иброҳимбек ҳайдовчидан кўчанинг охирида машинани тўхтатиб, бироз кутиб туришни сўради. Машинадан тушиб, у ёқ-бу ёқни айланиб келгач, ҳайдовчига “Поччам маст бўлиб, опамни урибди. Илтимос, менга ёрдам беринг, мен келганимни билса, қочиб кетади”, деди. Ҳайдовчи шошганча “Damas”дан тушаётганида машинани ўчирмаслигини тайинлади. Сўнг унга қайси томондан боришини айти-ю, ўзи девор ортига яширинди.\nҲайдовчи мижознинг ярим тундаги илтимосини ерда қолдирмай, йўлакчадан уй томон кетаётганди, машинасининг эшиги очилиб-ёпилганини, чироқлари ёқилиб, юриб кетганлигини кўрди-ю, орқасига югурди. Аммо унинг “ҳай-ҳай”лаши бефойда эди. “Damas” бир зумда қоронғилик қўйнига ғойиб бўлди...\nҲайдовчи бироз ўйлаб тургандан кейин акасига қўнғироқ қилди. Ўзи эса қоронғи қишлоқ кўчалари бўйлаб катта йўлга ошиқди. Акаси етиб келгач, унинг машинасида шу атрофдаги кўчаларни қараб чиқишди. “Damas” ер ютгандай изсиз йўқолганди. Охири ички ишлар бўлимига хабар беришга мажбур бўлишди...\nИброҳимбек машинани момосининг Арабхона маҳалласидаги уйи томон ҳайдади. Момоси ва бобосининг Яккабоғ туманига кетишганини биларди. Дарвозани очиб, “ўлжа”ни ҳовлига киритди. Туннинг қолган қисмини машинада ўтказди.\nЭртасига кўчага чиқди. Ўткир ака деган кишининг устахонасига борди. У ерда таниши Лазиз ишларди. Уни топиб, бир чеккага олиб чиқди ва “Damas” машинасини олиб қочганини, уни эҳтиёт қисмларига ажратишда ёрдам беришини сўради. Лазизнинг ранги ўчиб, унинг таклифини рад қилди. Аммо Иброҳимбек ҳол-жонига қўймагач, у билан Арабхонага жўнади. Йўлда бозорга кириб, ижарага “болгарка” ҳам олишди.\nЎша куни “Damas” бир уюм темир-терсакка айланди. Иброҳимбек Лазизга машинани “майдалаб” бергани учун 200 минг сўм берди. Эҳтиёт қисмлардан бир қисмини сотиб, жаримани тўлади ва ўзи ижарага олиб ҳайдаган “Damas”ни олиб чиқди. Унга “ўлжа” машинанинг метан баллони ва рул колонкасини ўрнатди.\nЯнги йил байрами ўтгач, Иброҳимбек йўл ҳаракати қоидаларини бузганлиги учун ижара “Damas”и яна жарима майдончасига қайтди. Бу сафар “харажат”лар учун “ўлжа” шиналар сотилди. Сўнг навбат эшикларга етди...\nҲуқуқни муҳофаза қилувчи органлар ходимларининг тадбирлари ниҳоят ўз самарасини берди. Машина ўғриси аниқланиб, тергов ҳаракатлари бошланди.\nЖиноят ишлари бўйича Қарши туман судининг ҳукми билан Иброҳимбек Ибрагимов Жиноят кодексининг тегишли моддаларига асосан тайинланган жазоларни қисман қўшиш йўли билан 4 йил-у 1 ой муддатга озодликдан маҳрум этилди. Жабрланувчига “Damas”нинг 53 турдаги, жами 19 млн. сўмлик эҳтиёт қисми тилхат орқали қайтарилганлиги қайд этилиб, қолган 10 млн. сўм зарар ҳам ундан ундириладиган бўлди.\nЖиноят қамоқ ўғрилик Damas


ЎзА - ФУТБОЛ: Уч ўйинда уч хил натижа – “Нефтчи” “уят”дан уялмаяпти\n25.07.2018 13:07 Чоп этиш версияси\nБиринчи бўлиб майдонга тушган “Сўғдиёна” ва “Локомотив” жамоалари ўртасидаги учрашувда ҳисоб очилмади. Олти турдирки “Локомотив” мағлубият нималигини билмаяпти, аксинча, тўрт ўйиндан 12 очко олишга эришди, яна иккитасида эса дуранг қайд этди. “Сўғдиёна эса аксинча, олти турда фақат битта юта олди, иккита дуранг қилди ва уч ўйинни бой берди. Бу билан жиззахликлар кучли олтиликка кириш имкониятини амалий жиҳатдан қўлдан чиқариб бўлди, “темирйўлчилар” эса кучлилар қаторига қўшилиш масаласини деярли ҳал этиб бўлди.\nУшбу турда “Нефтчи” – “Қизилқум” учрашувини диққат билан кузатувчилар кўп бўлди ҳисоб. Сабаби, фарғоналиклар 18-турки ҳали бирон марта ҳам ғалаба нашидасини сура олмадилар. Ўз майдонида, бунинг устига ўртамиёна клубга қарши очко олишларига деярли ҳеч ким шубҳа қилмаганди. Афсуски, бу гал ҳам фарғоналиклар тобора камайиб бораётган мухлисларини ранжитди. Гўёки, “Нефтчи” мағлубиятларга кўникиб бўлди, ишқибозлари олдида уялиб қолишдан уялмайдиган ҳам бўлиб кетишди. “Нефтчи”нинг сўнгги беш ўйиндаги статистикасида янгиликнинг ўзи йўқ – дуранг ва мағлубиятлар, ютуқдан эса дарак йўқ. “Қизилқум” эса бешта ўйиндан бери учинчи ғалабасини таъминлади.\nНиҳоят, куннинг сўнгги ўйини “Бунёдкор” ва “Навбаҳор” жамоалари ўртасида кечди. Учрашув турнинг марказий ўйини бўлганлиги бор гап. Стадионга ташриф буюрган томошабинлар кескинликнинг, муросасизликнинг ва албатта, ҳар иккала жамоа томонидан шиддатли ўйиннинг гувоҳи бўлишди. Сал бўлмаса наманганликлар Миллий стадиондан очко билан, ҳатто уч очко билан қайтишлари ҳам мумкин эди. Бироқ шу куни омад мезбонлар томонида бўлди. “Пахтакор”, “Локомотив” каби “Бунёдкор” ҳам беш турдан бери мағлубиятни четлаб ўтяпти, бор-йўғи битта дуранг, бошқаларида эса ғалаба. Чемпионатни кўтаринки руҳда ўтказаётган “Навбаҳор” эса сўнги беш турда иккитадан ютуқ ва мағлубият қайд этган, битта учрашувда рақиби билан муроса қилганди. Бу гал эса кучли клубга қарши муваффақият қозонишни кейинги турга қолдиргандек тасаввур қолдирди.\nPEPSI Суперлига .18-тур.\n“БУНЁДКОР” - “НАВБАҲОР” - 2:1\nГоллар: Дилшодбек Аҳмадалиев (37), Филип Райевац (58) - Рўзимбой Аҳмедов (31).\n“НЕФТЧИ” - “ҚИЗИЛҚУМ” - 0:1\nГол: Артур Геворкян (61).\n“СЎҒДИЁНА” — “ЛОКОМОТИВ” - 0:0.\n18-турдан кейин турнир жадвалини ҳамон “Пахтакор” жамоаси бошқариб бормоқда. “Шерлар” 42 очко тўпладилар. Иккинчи поғонада 36 очко билан “Бунёдкор”, 32 очко билан “Локомотив” жамоаси боряпти. Кучли олтиликдан “Навбаҳор” (31 очко), “Бухоро” (26 очко) ва “Металлург” (24 очко) жамоалари жой олишган. “Насаф”да 23, “Қўқон-1912”да 21, “Қизилқум”да 20, АГМКда 17, “Сўғдиёна”да эса 16 очко бор. Турнир аутсайдери ҳар доимгидек “Нефтчи” – атиги 8 очко.\nКейинги турдаги учрашувлар:\n19-тур. 28-29 июль\n“Металлург” – “Нефтчи”\n“Қизилқум” – “Бухоро”.\nЯна бир гап. 19-тур доирасидаги “Навбаҳор” ва “Пахтакор” жамоалари ўртасидаги учрашувни қитъамизнинг етакчи рефериларидан бири, яқинда Россия майдонларида якунига етган Жаҳон чемпионатида иккита ўйинни бошқарган Наваф Шукрулла бошчилигидаги ҳакамлар гуруҳи бошқариб боради. Унга қанотларда ҳамюртлари Ёсир Ҳалил Иброҳим Телфат ҳамда Наваф Шаҳин Ҳалифа ёрдам беришади.


Mамлакатимизда жорий йил 160 минг тонна узум қайта ишланиши кутилмоқда - Ўзбекистон Республикаси Қишлоқ хўжалиги вазирлиги\nТадбирда асосий эътибор Президентимизнинг 2019 йил 5 февралдаги “Ўзбекистон Республикаси Қишлоқ хўжалиги вазирлиги ҳузуридаги Узумчилик ва виночиликни ривожлантириш агентлиги фаолиятини ташкил этиш тўғрисида”ги қарори ижроси доирасида амалга оширилаётган ишлар, эришилаётган натижаларга қаратилди.\nМамлакатимиз ҳудудларида саноатбоп узумзорларни кўпайтириш, техник узум майдонларини кенгайтириш, жаҳон бозорида катта талабга эга бўлган, машҳур ва истиқболли узум навларини етиштириш бўйича самарали ишлар амалга оширилаётгани таъкидланди. Давлатимиз раҳбарининг қарори бўйича бажарилаётган ишлар хусусида маълумот берилди.\n– Қарор билан 2019-2021 йилларда жами 32,4 минг гектар майдонда янги токзор барпо этиш режаси тасдиқланиб, шундан жорий йилда 8,3 минг гектар ер майдонида ток экиш режалаштирилган, – дейди Узумчилик ва виночиликни ривожлантириш агентлиги директори ўринбосари Низомиддин Вапаев. – Бугунга келиб ҳудудларда 141 ташаббускор томонидан 9 минг 991 гектар ер майдони токзорга айлантирилди. Уларни сув билан таъминлаш мақсадида 229 дона артезан қудуғи ўрнатилди. Бунинг учун Узум етиштирувчилар ва вино тайёрловчиларни қўллаб-қувватлаш жамғармаси ҳисобидан 27,7 миллиард сўм ва 8 минг 345 гектар майдонда томчилатиб суғориш технологиясини жорий қилиш мақсадида 66,7 миллиард сўм субсидия маблағлари ажратиладиган бўлди.\nМатбуот анжуманида тегишли корхона ва ташкилот ходимлари, мутахассислар, фермерлар тизимдаги ўзгаришлар бўйича ўз фикр-мулоҳазаларини билдирди.\n– Хўжалигимиз кўптармоқли бўлгани учун 2016 йилда 200 гектардан зиёд ер майдонида узумзор барпо қилганмиз, – дейди Самарқанд вилояти Иштихон туманидаги “Сафарбой Тиркашев” фермер хўжалиги раҳбари Ўктам Хонназаров, – Ҳудудимиз даштликда жойлашгани учун асосий муаммо сув танқислиги ҳисобланади. Шу туфайли кўплаб майдонлардан унумли фойдалана олмаётган эдик. Қарор қабул қилингани мен каби кўплаб фермерларга қулайлик яратди. Агентлик томонидан 140 гектар узумзорни томчилатиб суғорувчи технологияни жорий қилиш учун 1 миллиард 600 миллион сўм субсидия ажратилди. Натижада юқори ҳосил олиш ва сув тежамкорлигига эришдик. Ҳозир парваришланаётган 3 хил навдаги узум кўчатларимизни кўрган кишининг ҳаваси келади. Етиштираётган маҳсулотимиз хўжалигимизга қарашли қайта ишловчи цехга топширилади.\nБерилган маълумотларга кўра, бугунги кунда виночилик соҳасида 40 та қайта ишловчи саноат корхонаси мавжуд бўлиб, мавсумда 202,8 минг тонна узум хом ашёсини қабул қилиш қувватига эга. Сўнгги йилларда мазкур корхоналарга қарашли 19 та вино пунктда Италия, Болгария, Молдова ва бошқа давлатларнинг замонавий узумни бирламчи қайта ишлаш технологик ускуналари ўрнатилгани соҳада муҳим аҳамият касб этди. 2018 йилда 153,3 минг тонна узум қайта ишланди. Жорий йил мавсумида 160 минг тонна узум хом ашёси қайта ишланиши кутилмоқда.\nТадбирда соҳага оид янгиликлар, амалга оширилаётган ишлар бўйича журналистларни қизиқтирган саволларга мутахассислар жавоб берди.


Мирзиёев 2700 нафар маҳкумни авф этиш тўғрисидаги фармонни имзолади — ИА «Фергана» — мобильная версия\nМирзиёев 2700 нафар маҳкумни авф этиш тўғрисидаги фармонни имзолади\nЎзбекистон президенти Шавкат Мирзиёев ўзининг фармони билан 2700 нафар судланган шахсларни авф этди. Бу ҳақда 6 декабрь куни Ўзбекистон Миллий ахборот агентлиги хабар берди.\nАгентлик таъкидлашича, гап амнистияда эмас, балки авф этиш ҳақида кетмоқда. Амнистия озодликка чиқариладиган шахсларнинг аниқ гуруҳини белгиламайди. Амнистия тўғрисидаги актда фақат жиноят турлари кўзда тутилиб, озодликка чиқариладиган шахслар амнистия тўғрисидаги ҳужжат ижросини таъминлаш жараёнида аниқланади. Амнистия актидан фарқли равишда, афв этиш масаласини ҳал этишдан олдин ҳар бир маҳкумнинг шахси, улар томонидан содир этилган қилмишнинг ижтимоий хавфлилик даражаси, содир этилиш ҳолатлари ва оқибатлари, етказилган зарарнинг қопланганлиги, шунингдек, жабрланган томон ва жамоатчилик муносабати ҳар томонлама ва пухта ўрганиб чиқилади. Шу пайтгача ҳар йили амнистия тўғрисида ҳужжатлар қабул қилинган (мисол учун, 2016 йилда 37.9 минг кишига амнистия қўлланган), оммавий авф этиш эса илк бор амалга оширилмоқда.\n2017 йил сентябрдан бошлаб махсус комиссиялар колонияларга бориб ҳар бир маҳкум билан якка тартибда суҳбатлар ўтказиш орқали уларнинг шахсини ўрганиб чиқди. Амалга оширилган ишлар натижасида Ўзбекистон Республикаси Президенти томонидан мамлакатимиз тарихида илк маротаба 2 минг 700 нафар маҳкумни, шу жумладан, жазони ижро этиш колонияларидан 956 нафар турли шароитлар туфайли жиноят содир этган, қилмишидан чин кўнгилдан пушаймон бўлган, тузалиш йўлига қатъий ўтган, яшаш жойи ва жазони ижро этиш муассасасида ижобий тавсифланган шахсларни афв этиш тўғрисида Фармон қабул қилинди.\nАфв этиш Ўзбекистон Республикаси Конституцияси қабул қилинганлигининг йигирма беш йиллиги муносабати билан амалга оширилди. Юбилей 8 декабрь куни нишонланади. Миллий ахборот агентлиги қайд этишича, “авф этиш тўғрисидаги қарор давлат ва жамиятнинг барча соҳаларида амалга оширилаётган демократик ўзгаришлар инсонпарварлик тамойилига асосланганлигини кўрсатувчи яна бир ёрқин далилдир”.


Туркия соҳиллари не керак ёки Истанбулда марказий осиёлик мигрантлар қандай ишлаётганлари ҳақида - Фарғона.Ру ахборот агентлиги\nТуркия соҳиллари не керак ёки Истанбулда марказий осиёлик мигрантлар қандай ишлаётганлари ҳақида\n13.02.2016 08:36 msk\nИстанбулга келганимнинг иккинчи куни кечки пайт “Бабахан”га бордим. Орадан бир кунгина ўтган бўлса ҳам, ўзимизнинг таомларни соғиниб қолувдим. Кириш эшигида мени Дониёр исмли истараси иссиқ йигит кутиб олди: “Ассалому алайкум, келинг ока. Хуш келибсиз кафеимизга”. Кейин Дониёр пештахтадаги турли таомларни кўрсатиб, таклиф қила бошлади: “Мана марҳамат, иссиқ таомлар: шўрва, манти, сомса, палов...”\n22 ёшли Дониёр Истанбулга уч ой олдин Тошкентдан келибди. “Бабахан” кафесида ошпаз-сотувчи бўлиб ишлайди. Мен қўй гўштидан шўрва буюртирдим ва Дониёрдан Туркияда ишлари қандай кетаётганини сўраб-суриштирдим. “Мен Ўзбекистонда иш йўқлигидан ёки пул йўқлигидан келмадим, - дейди Дониёр. – Шунчаки, аввалдан Истанбулда ишлашни истар эдим. Асли касбим – радиотехник, коллежни тугатганман. Бу ерда ойига 1500 лира пул топаман (500 доллар атрофида)”.\nТаом тайёрланадиган ошхонани кўрсам бўладими, деб сўрадим. Мени у ерга олиб боришди, у ерда самарқандлик бир ошпаз бор экан. Исмини айтмади, бунинг аҳамияти йўқ, деди. Уни иш шароити қандай қониқтиришини сўрадим. “Шароитлар ўртача, - деди у. – Биз бу ерга ишлагани келганмиз. Ўзингиз биласиз, бизда одам кўп, тўйга пул керак, уйга пул керак…” Ошпазларнинг таъкидлашича, Истанбулда қонуний асосда ишлашмоқда, барча рухсатномалар расмийлаштирилган.\nЭртаси куни ҳамкасбларим билан учрашувга жўнадим. Йўлда Okyanus номли автомобил ювиш нуқтасидан ўтдик. Бу ерда ҳам ўзбеклар ишлар экан. “Мен енгил машиналарни 25 лирага юваман, жипларни – 30 лирага”, - дейди Исмоил, у Тошкентдан етти ой олдин келган. Мижоз пулни кассага тўлайди, Исмоил эса, кунига беш-ўнта машинани тозалаб, ойлик маоши олади. Қанчалигини айтмади.\nКеча Қирғизистоннинг Ўш шаҳридан Истанбулга келган Шавкат Қобилов билан гаплашдик. Жуда чарчагани билиниб турарди: ҳар куни 12 соат ишлаб, омборда молларни қабул қилиб, дўконларга юборар экан. “Осон эмас, - дейди Шавкат. – Аммо ойига 600 доллар оламан. Шаҳарни айланишга вақтим йўқ, ҳафтада бир кун дам оламан, шунда ҳам шахсий ишларимни ҳал қилишга ҳаракат қиламан. Оилани боқиш учун пул ишлаб топишим керак”.\nИстанбулда мигрантлар топадиган иш турлича бўлиши мумкин. Масалан, Оқсаройда юзига қизил суртиб олган “мама”лар йўлингни тўсаверади. “Қиз керакми?” – деб сўрашади, мен бунга жавобан: “ўзбечкалар борми?” дейман, – “йўқ”, - деб қўшмачилар нари кетади.\nШу пайт олдимга бир эркак келди. “Ўзбечкалар керакми?” – деб сўради. “Ҳа, - дедим. – Соатига қанча?” – “100 лира (30 доллар атрофида). Меҳмонхонага алоҳида тўлайсан, менга ҳам қиз топганим учун 10 лира тўлайсан”, - деди қўшмачи.\nРози бўлдим, аммо шарт қўйдим: “Менга кўрсатасиз, ёқса тўлайман”. – “Бўпти, - деди эркак. – Ҳозир таксида борамиз, ўзбечкаларни кўрасан”. Биз такси тутиб, кетаётганимизда мен қалтис ишга аралашиб қолганимни, мени қаёққадир олиб кетишаётганини тушуниб қолдим. Машинани тўхтатишни талаб қилдим, такси ҳақини тўлаб, уйга кетдим.\nМетрода битта аёл телефонда ўзбекча гаплашаётганини эшитиб қолдим. Унга ўзимни таништириб, Истанбулда нима қилиб юргани билан қизиқдим. “Бу ерда оилам билан етти йилдан бери яшайман: қайнатам, эрим, унинг укалари, синглиси ва яна бир неча киши. Эрим укалари билан Ўзбекистонга юк жўнатадиган “Карго” компаниясида ишлайди. Биз аёллар уйда ўтирамиз”, - деб кулади Зарина.\nОхирги марта Ўзбекистонга қачон борганини сўрадим. “Вақти-вақти билан бориб турамиз, - дейди у. – Аммо кейинги пайтда қийин бўлиб кетяпти, иқтисодий аҳвол оғирлашяпти, шунинг учун бу ерда яшаяпмиз”.\n“Бугун-эрта тўйга керакли нарсаларни ўғлимга жўнатаман, ўзим ой охирида тўйга етиб бораман, - дейди Иноят ака. – Беш йилдан бери Истанбулда яшайман. Янги кўп қаватли уйларда қоровул бўлиб ишлайман. Бу ерда пул топса бўлади, ишларим жойида”.


Kutubxona - Bahodir Abdurazzoq. Rishta (hikoya) / Kiril\nSiz shu sahifadasiz: Bahodir Abdurazzoq. Rishta (hikoya) / Kiril\nМуаллифБаҳодир Абдураззоқ Асар номиРишта (ҳикоя)\nТилЎзб Ҳажм42KBБезатишUzgen (admin@kutubxona.com) Қўшилган2012/05/30 Манбаhttp://www.ziyouz.com/index...\n– Ҳобил амаки оламдан ўтибди...\nСовуқ хабар қишлоққа бир зумда тарқалди. Дўппи, чопон кийган кишилар Ҳобил амакининг уйига йиғила бошладилар. Минг йилдан бери одат шунақа. Кимдир чин дунёга сафар қилар экан, барча қилаётган ишини ташлаб, азадор хонадонга шошилишади. Иш кутиб туради. Бу ерда инсон омонатини топширган...\nҚобил теричи Сталин ўлганидан кейин қамоқдан қайтгач, бир мартагина укасининг уйига келган ва шу бўйи бошқа қорасини кўрсатмаган, Ҳобил ҳам уни йўқлаб бормаган, бу аччиқ ҳақиқатни ҳамма билади. Оға-инининг орасидан не гап ўтгани эса қоронғу. Ҳатто қишлоқнинг қайси ғунажини кимнинг буқачасига кўзини сузаётганигача биламан, деб лоф урадиган уста Севин ҳам бу сиру саноатнинг тагига етолмай доғда эди. Буни Ҳобил амакидан сўрашга журъат топган пайтлари ҳам бўлган, бироқ «Товуққа ўхшаб гўнг титишни қачон бас қиласан, Севин» деган заҳаролуд, шивирлагандек паст товушда айтилган жумладан кейин, уста пилдирпис бўлиб қолган эди. Хуллас оға-ини қирқ йилдирки бир-бири билан гаплашмайди.\nБунинг устига теричи қамоқдан келган куни ҳол сўрашга келган ҳамқишлоқларининг оёғи узилиши билан, полуторкани олиб келиб унга лаш-лушларини, хотин ва бола-чақасини ортиб қишлоқдан йигирма чақиримлар наридаги қозоқлар овулига ёндош темирйўл стансиясига кўчиб кетди. Ҳозир у стансия кичикроқ шаҳарчага айланган, қозоқ ўтовлари чўнқайиб турадиган жойларда яхлит панеллардан тикланган, тўрт қаватли, негадир унда яшайдиган ўрис геологлар «Хрушевка» деб атайдиган уйлар қад кўтарган эди. Қобил теричи нафақага чиққанидан кейин ҳам қишлоққа қайтиб келмай, темир йўл ишчилари учун давлат пишиқ ғиштдан қуриб берган уйда яшайверди. Бу орада қозоқ чўпонларидан бошқа ҳеч кимга керак бўлмаган сап-сариқ саҳродан ермойи топилиб, бу овлоқ стансия гавжумлашиб қолди. Бу ерда геологлар шаҳарчаси қуриладиган бўлиб, теричининг катта ўғли Баҳриддин қурилишга ишга кирди. Кичиги Фахриддин эса «буравой»чиларга қўшилиб, ҳафталаб чўлда қолиб кетарди. Кейин иккаласига ҳам янги қурилган «хрушевка»лардан уй беришди. Давлат ҳам бор пулини шу саҳрога тўкишга аҳд қилган эканми, уларнинг оладиган ойлиги ҳисобини эшитган теричининг бошидан қатирмоч телпаги тушиб кетар даражага етарди. Қобил теричи бирин-кетин, орадан олти ойни ўтказиб, иккала ўғлини уйлантириб қўйди. Тўғрисини айтганда, ўғиллар ўзларини ўзлари уйлантиришди десаям бўлади. Бу тўйларга ҳам, сарпо-суруқларга ҳам теричи бир сўлкавой сарфлагани йўқ. Буларнинг барчасини, янги уйдаги асбоб-анжомларигача ўғилларнинг ўзлари сотиб олишди. Тўйга қишлоқдан ҳеч ким келмади, ҳисоб. Фақатгина ёлғиз аммасидан қолган Ёдгор жиянини айтмаса... Ўғиллар фалончиниям айтайлик, дейишмади. Теричи ҳам ановиларга ҳам хабар беринглар, деб эмранмади. Тўй янги пайдо бўлаётган шаҳардаги ёш-яланглар, теричининг ошналари бўлган Рауф абзига ўхшаган қари темирйўлчилар билан ўтди. Ўғиллар қишлоқда амаки, амакиваччалари борлигини унутишган, Қобил теричи уларни унутолмаса-да, эслатмоққа уринган тилни кесишга тайёр, ҳам босқон, ҳам сандоннинг орасида қолиб, бир сиқимгина бўлиб юрган кампирнинг эса дарди ичида...\n...Қобил теричи йигирманчи йилнинг сунбуласини ҳеч қачон эсидан чиқармайди... Қирқим пайти эди. Бунақа пайтда чўпон-чўлиққа мардикор қирқимчилар ёрдамга келишади. Садриддин теричининг беш мингдан ортиқ қўй-қўзисининг жунини тўрт чўпон билан етти чўлиқ, ана боринг теричининг икки ўғли – йигирмани уриб қўйган Қобил билан ўн олти яшар ўспирин Ҳобилларни қўшса ўн уч киши бир ҳафтада қирқиб тугата олмайди-ку. Бу йил қирқим маҳалидан бир ҳафта-ўн кун олдин келадиган Садриддин теричи ҳа деганда кўринавермагач, Қобил чўпонларга қўйларни дарё бўйига ҳайдашни айтди.\nБеш минг қўйни дарёда чўмилтиришга икки кун кетди. Қўйни чўмилтирмасдан қирқиб бўлмайди. Ёз бўйи чангда, хас-хашак орасида юрган жониворнинг узун жунларига тупроғу чўп-чор илашиб қолиб узун қайчи – қирқликнинг тиғини жун орасига ўтказмайди. Натижада ҳам қирқимчига, ҳам қўйнинг ўзига азоб бўлади. Қўйни чўмилтиришнинг қанчалик машаққат эканлигини айтиш шарт эмас...\nЧўлиқлар бир сурув қўйни дарёнинг саёзроқ соҳилига тақаб келадилар. Иштончанг бўлиб олган чўпонлар эса бирин-кетин қўйларнинг орқа оёғидан тортиб сувга туширишади ва қўйни чалқанча қилиб қулоқлари ва олд оёқларини жуфт ушлаганча (қўйнинг қулоғига сув кирмаслиги керак) сувга ботириб олаверадилар. Офтоб тиғида муздек сувга тушиб олиб қўй чўмилтириш олдинига серзавқ туюлади. Чўпонлар қийқиришиб, бир-бирларига сув сочиб қўй ювадилар. Бир қўйни чиқариб юбориб, иккинчисини ушлаб келтиргунларича бир-икки ёшроқ чўпонлар дарёнинг чуқурроқ жойларига шўнғийдилар, атрофга сув сачратиб сузиб келадилар. Аммо вақт ўтган сари қўйларни ушлаш қийинлашиб боради. Чунки дарёдан чиққан қўйлар жунидан оққан сув қирғоқни шалаббо, сирғанчиқ қилиб ташлайди. Соатлаб сувда ҳаракат қилиш, уларни очқатиб, тинкасини қуритиб ташлайди. Чарсроқ тўқли ва қўчқорларни бўйсундириб дарёга олиб тушишнинг энди ўзи бўлмайди. Кун охирига бориб бечора қирқимчию чўпонларнинг аҳволини кўрса ҳатто маймунлар ҳам ҳўнграб юборар даражага келади. Сирғанчиқ қирғоқда йиқилавериб, бунинг устига туёқлар ва шохларнинг зарбларидан моматалоқ бўлмаган жойи қолмаган бечоралар, бир косадан шўрвани зўрға ичиб шундоққина ухлаб қолаверадилар.\nXurjun ogʻirgina ekan. Qobil uni yelkasiga tashlab otasining ortidan ergashdi. Ular nariroqdagi chaylaga kirishdi.\nQobil qorongʻulikka singib borayotgan otasining sharpasi ortidan uzoq termulib qoldi.\nҚобил Берди кимлигини яхши биларди. У ўзларининг чўпони. Помуққа бирга қўй ҳайдаб боргандилар. Бир-икки марта «Бундоқ юргунча ўша тиллаларни ишлатиб, бойвачча бўлиб юрмайсанми?» деган илмоқли гап қилганди.\n– Қобилжон, – деди онаси бир куни, – ёшинг йигирма еттидан ошди, уканг ҳам йигирма учга кирди. Энди сизлар ҳам уйлансаларинг, мен ҳам келин олиб невара кўрсам...\nEnasi uning fe’lini bilgani uchun, nega deb soʻrab oʻtirmadi.\n– Қизлари борликка борку-я, бироқ...\n– Полвони қурғурнинг димоғи баланд. Бизга берармикан...\nТерговда эса босмачиларни эмас, Садриддин теричидан қолган тиллаларни сўрашди. Ёшгина нўғай терговчи йигит уни ҳар сафар терговга чақирганида «Ҳа, теричи, келдингми, балки бугун айтиб берарсан, тиллаларни қаерга яширганингни!» – дерди. Ҳар қанча азоб беришса-да, барига чидади. Тилланинг қаердалигини айтмади.\n– Эҳтиёт бўл, ука...\nБундан буёғига эшик олдида кўзини лўқ қилиб ўтирган мелиса гапиртиришга қўймади. Ҳобилни турткилай-турткилай ташқарига чиқариб юборди. Шундан кейин яна учрашишга имкон бўлмади. Уни суд-пуд ҳам қилиб ўтирмай, тўппа-тўғри ўн беш йилни босишди-да, Сибирга жўнатиб юборишди. «Отилмай қолганингга шукр қил, босмачи,» деб писанда ҳам қилиб қўйди унинг ишини ёпаётган терговчи...\n– Сени ёшлигингдан биламан. Хат-саводинг чакки эмас. Чўт қоқишни ҳам эплайсан. Кел, қолганига ўзим ёрдам бераман...\nҚайнотасининг гапи Ҳобилга жўяли туюлди. Ўзи кундузлари ишда бўлса, хотини эрталабдан кечгача хурракни тортиб ухлайди. Кейин кечкурунлари отаси билан ўзига чала-чулпа бир нарсани пишириб беради ва яна ўзини кўрпага уради. Пировардида бўрдоқига боқилган қўйдек семириб кетди. Агар уйда мол-ҳол бўлганида ишга куймалашармиди...\nБерди эртаси куни тонгда стансияга бориб, темирйўлчи танишлари ёрдамида Бухорога кетаётган қизил вагонли поездга илашиб олди ва шу кетганича уч кундан кейин аллақандай ваҳима билан қайтиб келди: «Уруш бошланибди!»\nУнга бериб юборган йигирма тангасининг аҳволи билан қизиқишга Ҳобилнинг вақти бўлмади. Бир ҳафтадан кейин ўзи, орадан уч ойни ўтказиб Берди ҳам урушга кетди. Кўзадаги тилла тангалар эса энди Ҳобилнинг ҳовлисида кўмилганча ўз вақтини кутиб ётаверди...\nҚобил Сибир совуқларида қарийб ўн олти йил арра тортди. Дарахт кесди. Бир неча бор оёқ-қўлини совуққа олдирди. Бир марта устига дарахт юмалаб тўртта қовурғасини мажақлади. Бунча азоблардан кейин одам боласининг тирик қолиши гумон, агар тирик қолганда ҳам бир умр майиб-мажруҳ бўлиб кун кечириши лозим эди. Бироқ, Қобилни нимадир ҳаётга боғлаб тургандек, негадир ҳар сафар у омон қолар, тезда тузалиб яна арра тортаверарди. Сталин ўлганида у эллик уч ёшда эди. Бироқ уни кўрганлар камида етмишни қоралаган чол деб ўйлашарди. Муттасил машаққат остида ўтган йиллар унинг жисмига ўз муҳрини босган бўлса-да, бироқ руҳини тушира олмаган эди. Уни озод қилганларида қанот чиқариб учгудек бўлиб юртга ошиқди. Шунча йиллик машаққатдан кейин одамга ўхшаб яшашни шунчалик истар эдики...\nҚобил теричи тўқсондан ошиб қолган бўлса ҳам бардам, тетик чол эди. Эрталаб бомдодни ўқиб, кейин ўз хонасига кирди. Кўрпачага ёнбошлаганча кўзи илинибди. Укаси, ўша кайфдан кўзлари қисилиб турган, сурбет ҳолда эмас, йўқ, ўша, отаси бир хум тиллани олиб келганида уни уйғотган ўн олти яшар ўспирин ҳолида экан. У қўлидаги кўзачани унинг олдига қўйиб, «ака, олинг буларнинг барчаси сизники» дермиш. Теричининг кўзлари бирдан очилиб кетди.\nҚобил теричи худди биров кириб келадигандек дарвозага интиқ термулди. Кейин эса бир-бир босиб ўз хонасига кирди. Келини олиб келиб қайтариб қўйган чойдан бир пиёласини эрмак қилиб ўтирди. Бироздан сўнг хабар олишга келган келинига «Мени безовта қилманглар, бироз дам олмоқчиман» деди ва ёнбошлади.\n– Ҳм, шу... бобомни бериб қўйдик. Ҳобил бобомни. Шуни Қобил амакига айтсангиз.\n"http://www.kutubxona.com/wiki/index.php?title=Bahodir_Abdurazzoq._Rishta_(hikoya)_/_Kiril&oldid=13376" dan olindi


Спорт 21:15 / 11.07.2020 36332\nKun.uz'да интервьюнинг навбатдаги меҳмони ёшлигидан машҳурликка эришган ва ҳамон юқори савияда футбол ўйнаб келаётган Ўзбекистон миллий жамоаси ва БААнинг «Шаржа» клуби футболчиси Отабек Шукуров. Қандай футболга кириб келгани, мамлакат шарафини ҳимоя қилган ўйинлар, чемпионлик совринини кўтаргандаги ҳиссиёт, футболдаги қийинчиликлар – буларнинг барчаси ҳақида Отабекнинг ўзидан эшитсак.\n«Мен Отабек Шукуров. 1996 йил Қашқадарё вилояти Чироқчи туманида туғилганман. Илк машғулотларимни Ислом Мавлонов мураббийлигида Чироқчидаги марказий стадионда ўтказганман. 9 ёшимгача Чироқчида шуғулландим. Кейинчалик Қарши шаҳри футбол мактабининг имтиҳонидан ўтиб, у ерда шуғуллана бошладим. Футболга қизиқишимнинг асосий сабабчиси – дадам. У киши футболга жуда қизиқадилар.\nОилада 4 фарзандмиз. Дадам Муродов Ғайрат 1963 йил туғилган. Пахта заводида ишлаганлар. Онам Бобоқулова Роҳила бошланғич синфлар ўқитувчиси. Оилада бир қиз, уч ўғилмиз, дадам бирор ўғлимни футболчи қиламан деб ният қилганлар. Дадамнинг ўзлари ҳам футболчи бўлишни, «Пахтакор»да ўйнашни орзу қилганлар. Аммо бувам қишлоқдан Тошкентга қандай борасан, деб унамаганлар. Шу сабаб дадам бизни футболга ўзи олиб борган.\n«Машъал» академиясида шароит зўр эди»\nОсиё чемпиони бўлишимизда «Машъал» академиясининг ўрни катта, чунки ўша вактда академиянинг шароитлари жуда зўр эди. Мана, Элдор Шомуродов ҳам ўша ердан чиққан. Ўзбекистон чемпионатининг деярли ҳар бир жамоасида «Машъал» академиясидан чиққан футболчини учратасиз.\n«Ҳозиргача пойабзални яхши тикаман»\nБиз 8-9 ёш вақтимиз бутса олиш учун машина ювганмиз, этикдўзлик қилганмиз. Академияда ўқиган вақтим ҳам тўп, пойабзал тикиб пул ишлаганман, ҳозиргача яхши тикаман. Ҳеч бўлмаса бориб келишга йўлкира учун пул топишга, ота-онамизга енгиллик қилишга уринардик. Биз билан ўйнаган йигитлар орасида бой оиланинг фарзанди борлигини билмайман. Қайтанга барчамиз футбол эвазига маблағ орттирганмиз. Масалан, Рустам Ашурматов яқингача Тошкентда ижарада яшарди.


«Аукционда ютган шахс учун ҳокимнинг қарори керак эмас» - Адлия вазири » Ўзбекистон янгиликлари – Zamin.uz\n«Аукционда ютган шахс учун ҳокимнинг қарори керак эмас» - Адлия вазири\n15 декабрь 2019, 09:10\n«2019 йилда энг кўп авж олган, охиригача ҳал қилинмагандек туюлган муаммо ер ажратиш масаласи бўлди. Ер ажратишни аукцион орқали амалга ошириш белгиланди, лекин шунда ҳам ҳокимликлар томонидан қонунбузарликлар содир этилган», − деди адлия вазири Русланбек Давлетов Сенатнинг 25-ялпи мажлисида берган ахборотида.\nВазирга кўра, 2018 йилнинг ўзида 527та ҳолатда туман ҳокимлари томонидан ҳеч қандай аукционсиз ер бериб юбориш ҳолатлари амалга оширилган, деб хабар бермоқда Kun.uz нашри.\n“Ҳеч қандай аукцион ўтказмасдан шунчаки ўзининг қарори билан ерни бериб юбораверган. 300 гектар ер шунақа йўл билан кетган. Бунинг орқасидан 20 млрд сўм маблағ давлат бюджетига тушмай қолди. Аукционда ютганларга ҳам ери ўз вақтида ажратилмаган. Ҳокимнинг қарорини уч кунгача кутиш белгиланган эди. Аммо ҳокимлар икки ойдан олти ойгача имзо қўймасдан, сарсон қилиб чўзиб юраверган.\nЭндиликда янги тартиб амалга киради. Ҳеч бир истисносиз барча ерлар аукцион орқали ажратилади. Аукционда ютган шахс учун ҳокимнинг қарори ҳам керак эмас. Аукцион протоколининг ўзи ердан фойдаланиш учун бемалол асос бўлади. Бу борада ҳокимликларнинг ваколатларини қисқартирдик”, − деди Русланбек Давлетов.\nЯнгиликлар » Жамият » «Аукционда ютган шахс учун ҳокимнинг қарори керак эмас» - Адлия вазири\n14:00 Адлия вазири: Ҳокимликнинг ер ажратиш бўйича ваколатини қисқартириш керак\n00:30 Русланбек Давлетов: «Бизни қийнаётган бюрократиядан холи бўлишимиз керак» (видео)


Xiaomi Strakz: номаълум арзон смартфон бенчмаркда ғалати натижа кўрсатди - Terabayt.Uz\nXiaomi Strakz: номаълум арзон смартфон бенчмаркда ғалати натижа кўрсатди\n«Хитойча Apple» ўзининг энг илғор Mi 8 (ёки Mi 7) флагманидан ташқари, бир қатор ҳамёнбоп смартфонларни ҳам тайёрламоқда. Жумладан, жорий ойнинг ўзида унинг ҳали расман таништирилмаган айрим моделлари бенчмаркларда «қўлга тушиб» қолди.\nЎҚИНГ: Xiaomi’нинг яна бир – Cactus номли янги смартфони Geekbench’да «кўринди»\nЭнди эса, Geekbench сервисининг базасида кодли номи Xiaomi Strakz (StRaKz) бўлган яна бир мобил қурилмаси ҳақида маълумотлар пайдо бўлди. Хусусиятларига қараганда, бу ҳамёнбоп смартфон бўлади, зеро, унинг «электрон юраги» сифатида якка кристалли Snapdragon 625 тизими танланган. Айтиш керакки, компаниянинг Redmi S2, Redmi Note 5, Redmi 5 Plus, Redmi Note 4, Redmi Note 4X, Redmi 4 Prime, Mi Max 2, Mi A1 ҳамда Mi 5X сингари арзон ва нисбатан эски смартфонларида шу процессор қўлланган.\nXiaomi Strakz модели 4 гигабайтлик тезкор хотира билан, Android операцион тизимининг сўнгги – 8.1.0 Oreo талқинида ишлайди. Мана, бенчмаркдаги тестда ушбу смартфон кўрсатган натижалар қуйидагича:\nГувоҳи бўлаётганингиздек, бу гаджет якка ядроли синовда 902 балл, кўп ядроли тестда эса 1536 балл натижа кўрсатган. Айтиш керакки, бу паст кўрсаткич ҳисобланади, аммо бу ерда акс эттирилган процессорнинг такт частотасига (0 МГц) қараганда, синов жараёнида қандайдир хатолик юз берган кўринади.\nКодли номи Strakz бўлган девайснинг қандай модел тарзида ва қачон тақдим этилиши ҳозирча номаълум. Аммо Xiaomi компаниясининг шу яқин бир йил мобайнида чиқаришга мўлжаллаган смартфон моделлари аллақачон фош бўлган.\n#Geekbench #андроид смартфон #хабарлар #Xiaomi маршрузатор


Маданият вазири журналистларга маълумот берди - zarnews.uz\nСамарқанд шаҳрида “Шарқ тароналари” XII халқаро мусиқа фестивали матбуот маркази томонидан маҳаллий ва хорижий оммавий ахборот воситалари ходимлари учун матбуот анжумани ўтказилди.\nЎзбекистон Республикаси Маданият вазири Б.Сайфуллаев бу йил ўн иккинчи марта ўтказилаётган фестивалнинг кеча ўтказилган тантанали очилиш маросими, иштирокчилар ва уларнинг танловда қатнашиши, тадбир доирасидаги маданий дастурлар ҳақида маълумот берди.\n– Бугунги кунда “Шарқ тароналари” халқаро мусиқа фестивали дунё миқёсидаги нуфузли санъат анжуманига айланди, – деди Б.Сайфуллаев. – Бу йилги фестивалимизда 75 давлатдан 340 нафар вакил иштирок этмоқда. Жумладан, кеча Президентимиз Шавкат Мирзиёев иштирокида ўтказилган фестивалнинг тантанали очилиш маросимида мусиқа ва санъат аҳли билан бирга кўплаб халқаро ташкилотлар раҳбарлари, ўндан ортиқ хорижий давлатлар маданият вазирлари, шаҳарлар мэрлари, сенатор ва депутатлар қатнашди. Анжуманнинг нуфузли меҳмонлари қаторида ЮНЕСКО Бош директори Одри Азуле хонимнинг маросимда қаташиши ва иштирокчиларни табриклаши ҳам фестивалнинг аҳамияти қанчалик юксак эканлигидан далолат беради.\nФестиваль танлов дастурларида эса 32 давлатдан мусиқий жамоа, хонанда ва созандалар қатнашади. Улар орасида Аргентина, Мьянма давлатлари ва Фужи ороллари вакиллари “Шарқ тароналари”да илк бор иштирок этмоқда. Бугун кеч соат 19.00 дан Регистон майдонидаги асосий саҳнада танлов жараёнлари бошланади. Жамоаларнинг чиқишлари Самарқанд вилояти телерадиокомпанияси орқали тўғридан-тўғри эфирга узатилади. Шунингдек, Самарқанд шаҳридаги кўчаларда ўрнатилган катта мониторларда намойиш этилади.\nТанлов иштирокчиларининг чиқишлари бу йил икки йўналиш – профессионал тарздаги халқ мусиқа ва қўшиқлари ҳамда анъанавий йўлда ижод қилинган замонавий мусиқа ёки қўшиқ йўналишларида баҳоланади. Уларни етти нафар халқаро ҳакамлар ҳайъати баҳолаб боради. Ҳайъат таркибида Ўзбекистондан таниқли бастакор Ойдин Абдуллаева ҳам бор.\nБу йил фестиваль Гран-При соҳибига 10 минг АҚШ доллари миқдорида пул мукофоти берилади. Иккита биринчи ўрин эгалари 5 минг доллардан, иккита иккинчи ўринни эгаллаганлар 3,5 минг ва учта учинчи ўринга сазовор бўлган иштирокчилар 2 минг доллардан мукофотни қўлга киритади. Шунингдек, “Энг ёш иштирокчи”, “Мухлислар эътирофига сазовор бўлган энг яхши иштирокчи”, “Энг яхши чолғу мусиқаси ижрочиси” каби номинацияларда ҳам ғолиблар махсус диплом ҳамда 500 АҚШ доллари миқдорида пул мукофоти билан тақдирланади.\nФестиваль иштирокчилари танлов дастуридан бошқа вақтларда Самарқанд шаҳрида ҳамда Оқдарё, Самарқанд, Пастдарғом, Тойлоқ, Ургут ва Жомбой туманларидаги истироҳат боғлари, маданият муассасаларида ижодий учрашувлар, концертларда қатнашади.\n30 август куни кечки пайт Регистон майдонида фестиваль ғолибларини тақдирлаш маросими ва гала концерт уюштирилади.\nФестиваль жараёнларини маҳаллий оммавий ахборот воситалари билан бирга 20 хорижий давлатдан келган журналистлар ҳам кенг ёритмоқда.\nМатбуот анжумани давомида Б.Сайфуллаев ва фестивалга масъул бошқа шахслар журналистларнинг қизиқтирган саволларига батафсил жавоб берди.\nТеглар: Шарқ тароналари журналистлар Маданият вазири


Президентнинг бозорқўм қариндоши коронавирусдан вафот этди\n24 октябр 2020, Тошкент вақти: 19:26\nДаштобод бозорқўми Нўъмон Эгамбердиев (чапдан иккинчи) Зомин тумани ҳокимлиги ахборот хизмати сурати.\nЖиззах вилоят, Зомин туман, Даштобод шаҳарчасидаги деҳқон бозори директори, президент Мирзиёевнинг тоғаваччаси, 69 яшар Нўъмон Эгамбердиев 27 июль куни коронавирусдан Тошкентда вафот этди.\nМарҳумнинг маҳалладошларининг айтишича, бозорқўм бир ой муқаддам неварасини унаштириш тўйини ўтказганидан сўнг касал бўлиб қолган. Бозорқўмга вирус юққани аниқланганидан сўнг, у уйида муолажа олган, лекин аҳволи оғирлашгандан сўнг Тошкентдаги касалхоналардан бирига жойлаштирилган эди.\nОзодлик суҳбатлашган Нўъмон Эгамбердиевнинг ўғлининг синфдоши ва Зомин туман тиббиёт бирлашмасининг мулозими марҳумнинг коронавирусдан вафот этганини ва Шавкат Мирзиёевнинг қариндоши эканлигини тасдиқлади.\nДаштобод деҳқон бозори\nДаштобод шаҳарчасидаги бозорқўм яшаган Беруний маҳалласининг исми сир қолишини сўраган фаолларидан бирининг айтишича, марҳум Нўъмон Эгамбердиев Ўзбекистон президенти Шавкат Мирзиёевнинг отасининг тоғаси ўғли бўлади:\nКарантин пайти бўлса ҳам меҳмонлар 200 кишидан ортиб кетди.\n“Раҳматли Нўъмон ака президентимизнинг отасининг тоғасини ўғли эди. 69 ёшга кирган бўлса ҳам ёш кўринарди. Бир ойча аввал неварасини Тошкентдаги куёвга унаштириш маросимини ўтказди. Катта одам эмасми, карантин пайти бўлса ҳам меҳмонлар 200 кишидан ортиб кетди. Пойтахтдан ҳам анча меҳмон келди. Айтишларича, вирус тошкентлик меҳмонлардан юққан эмиш. Ўғлига ҳам юққан экан, у яхши бўлиб кетди, лекин ўзининг организми дош беролмади”.\nЗомин туман тиббиёт бирлашмасининг исми сир қолишини сўраган врачларидан бири, тест натижалари бўйича бозорқўм ва унинг ўғли вирусга чалинганини тасдиқлар экан, улар аввал уйида даволанганини айтди:\nУнга укол қилган бир фельдшер ҳам вирус юқтириб олди.\n“Шу пайтгача бизнинг туман яшил зона бўлиб, вирус келмаган эди. Шу тўйдан кейин олинган тест натижаларига кўра, бир неча кишида вирус аниқланган. Бозорқўм касалхонага ётмай уйида даволанди, унга укол қилган бир фельдшер ҳам вирус юқтириб олди. Бошқа бир ҳамширамиз ҳам уйига бориб укол қилиб турарди, лекин унга юқмабди. Ўғли ҳам вирус юқтирган, лекин организм ёш бўлгани учун яхши бўлиб кетди. Кеча жанозада ҳам қатнашди”.\nВрачнинг айтишича, марҳумни дафн қилиш маросими карантин қоидаларига амал қилинган ҳолда, жуда оз киши билан ўтказилган.\nВрач президентнинг тоғаси таъзиясига келган-келмаганидан хабари йўқлигини айтди.\nНўъмон Эгамбердиевнинг президентга қариндош эканлигини унинг ўғлининг исми сир қолишини сўраган синфдоши ҳам тасдиқлади:\n"Даштобод кичик бир шаҳарча, деярли ҳамма бир-бирини танийди. Раҳматли Нўъмон ака президентга сал узоқроқ қариндош бўлади. Мирзиёевнинг дадасининг тоғаси ўғли. Бизда тоғанинг ўғилларини ҳам тоға дейишади. У кишининг Расул деган бир укалари бозорда тадбиркор, яна пенсияда Райим деган акалари бор. Президентнинг яна бир Икром деган бўласи, яъни холаваччаси ветеринария бўлими бошлиғи. Уларнинг Шавкат Мирзиёев билан борди-келдилари қандайлигини билмайману, лекин Нўъмон ака йигирма йилдан ортиқ бозорқўм эди. Буларнинг қариндошчилигини бутун Зомин билади".\nОзодлик суҳбатлашган, даштободлик врач ҳам Нўъмон Эгамбердиевнинг Мирзиёевлар қариндоши эканини тасдиқлади.\nОзодликда Шавкат Мирзиёев ва Нўъмон Эгамбердиевнинг қариндош эканлигини тасдиқловчи ҳужжат йўқ.


Мураккаб жумбоқ: зебралар акс этган сурат интернетда катта баҳсга сабаб бўлди\n15:55 20.07.2020 (Янгиланган 16:07 20.07.2020)\nҲиндистонлик фотосуратчи Сарош Лодининг зебралар акс этган сурати фойдаланувчилар орасида топтишувга сабаб бўлди.\nТОШКЕНТ, 20 июл — Sputnik. Ҳиндистонлик фотосуратчи, ёввойи табиат манзараларини суратга олиш бўйича ҳақиқий устаси Сарош Лоди икки бош зебрани ўзгача кўринишда суратга олишга муваффақ бўлди. Суратчи Twitter’да жойлаштирган расм кўплаб интернет фойдаланувчилари эътиборини тортди.\n“Қайси зебра олдинда, чап ёки ўнг томондагиси?” – деган саволни қўйди муаллиф.\nСурат дарҳол кўплаб фойдаланувчилар орасида тортишувларга сабаб бўлди.\nАксарият фойдаланувчилар “чап томонда турган зебра олдинда”, деган фикрни билдиришди.\n“Ўнг томондагиси орқада ва қарама-қарши томонга кетмоқда, чапдагиси эса – олдинда ва камерага қарамоқда”, - деб ёзган @DMRC181.\nБироқ, баъзи фойдаланувчилар эса ўнг томонда турган зебра олдинда деган хулосага келишди.\n"Жуда қийин, аммо қулоқлар ҳолати - бу жумбоқнинг калити. Менимча, бу ўнг томондагиси", - деб тахмин қилди @AndrsValero8.\n"Ўнг томондагиси, сояга қаранг", - деб қўшимча қилди @mars_atk.


Хайз куриш (менструация) - DAVOLASH DAVOLASH\nХайз куриш (менструация)\nPosted on : 01.05.2018 By Davolash.uz\nХайз куриш (менструация) — у нима, келиши ва келмаслиги, бузилиши, кечикиши\nҲайз, менструация (лот. менсис — ой, менструус — ҳар ойлик) ҳайз келиши ёки ҳайз кўриш — аёл организми ва баъзи йўлдошли сутемизувчилар урғочисининг (приматлар, кўршапалаклар ва йерқазар) менструал сикли қисми. Ҳайзда ендометрий (бачадон шиллиқ қобиғи) функтисонал қатламининг рад етилиши содир бўлади, бу қон кетиш билан бирга кечади. Ҳайз кўришнинг биринчи кунидан бошлаб ҳайз сикли ҳисоби бошланади.\nМенструал қон ивимайди ва қон томирларида айланаётган қонга қараганда анча тўқроқ рангга ега. Бу менструал қонда ферментлар мажмуи борлиги билан тушунтирилади.\nҲайз (ва умуман ҳайз сикли), одатда, ҳомиладорлик ва емизиш даврида юз бермайди; кутилган вақтда ҳайз келмаслиги ҳомиладорлик бошланганлигини башорат қилиш учун умумий аломат саналади.\nАёлларда ҳайз одатда ҳар ойда содир бўлади, аммо ҳайзнинг ностандарт муддатлари ҳам кузатилади. Жинсий йетилишгача, ҳомиладорлик даврида ва туғруқдан кейиноқ, менопаузада ҳайз бўлмайди. Туғруқдан кейин ажраладиган ажралмалар лохия деб номланади ва унинг келиши бир неча ҳафта давом етади. Баъзан кўкрак сути билан емизиш даврида бир муддат ҳайз бўлмаслиги мумкин ва ҳайз бу келмаслиги лактацион аменорея каби ҳомиладорликдан ҳимояланишга асосланган.\nБиринчи марта ҳайз келиши (менархе) аёлларда ўртача 12-14 ёш оралиғида содир бўлади; (тарқоқлик билан еса 9-11 ёшдан 19-21 ёшгача). Иссиқ худудларда ҳайз кўриш 11 ва 15 ёш орасида кузатилади; мўтадил иқлимда — 12 ва 18 ёш оралиғида, совуқ иқлимда — 13 ва 21 ёш оралиғида. Менархе ёши айрим ирқий фарқларга ҳам боғлиқ: масалан, бир неча тадқиқотлар натижаси бир хил ижтимоий-иқтисодий шароитларда яшаётган негроид ирқига мансуб вакилларда менархе йевропеоидларга нисбатан олдинроқ содир бўлишини кўрсатди.\nБиринчи ҳайз кўришдан кейин кейингиси 2 ёки 3 ой ўтиб содир бўлиши мумкин. Вақт ўтиши билан ҳайз сикли ўрнатилади ва у 28 кун давом етади, лекин сиклнинг 21 кундан 35 кунгача давом етиши ҳам нормал саналади. Фақат 13% аёллардагина ҳайз сикли аниқ 28 кун бўлади. Менструация тахминан 2-8 кун давом етади. Барча ажралмалар қиндан келади.\nБаъзи аёллар ҳайзлик билан боғлиқ ҳиссий ўзгаришларга дуч келишади. Баъзан асабийлашиш, чарчоқ, йиғлоқилик, депрессия кузатилади. Бундай емоционал еффектлар диапазони ва кайфиятдаги ўзгаришлар ҳомиладорлик билан ҳам боғлиқ бўлади ва бу ендорфин йетишмовчилиги билан изоҳланиши мумкин. Ҳайз олди синдроми кузатилиши еҳтимоли 3% дан 30% гача ўзгариб туради. Муайян кам ҳолларда, психотик бузилишга мойил шахсларда ҳайз менструал психозничақириши мумкин.\nМенопауза бошланиши ёши (ҳайзнинг тўхташи): нормада — 40-57 ёшда, енг еҳтимолли — 50-52 ёшда. Мўтадил иқлимда ҳайз ўртача 50 йил давом етади, кейин еса менопауза бошланади; даставвал менструациялар бир неча ой давомида йўқолади, кейин пайдо бўлади ва яна йўқолади ва яна шу тарзда. Шу билан бирга, ҳайзни 70 ёшгача сақлаб қолган аёллар ҳам мавжуд. Тиббиёт нуқтаи назаридан менопауза бир йил давомида ҳайз кўрилмаган бўлса бошланган ҳисобланади.\n1971 йилдан бошлаб бир неча тадқиқотларда бирга яшаётган аёлларда ҳайз вақт ўтиши билан аста-секин синхронлашиши қайдлари аниқланди. Баъзи антропологлар бунда муайян еволюцион маъно бор деб фараз қилишади: қадимий жамоларда овчилар ва тўпловчи еркаклар қабиладаги аёлларда бир хил вақтда ҳайз бошланганида овга кетишган (чунки ҳайз даврида аёл жинсий муносабатлар учун мақбул объйект сифатида қаралмаган). Айни пайтда, умуман ҳайз синхронизация еффекти мавжудлиги шубҳа остига қўйилмоқда.\nҲайз (менструал) қони\nМенструал қон деб ҳайз пайтида қиндан оқадиган суюқ ажралма тушунилади. Қатъийроқ қилиб айтганда, мувофиқ термин менструал суюқлик бўлади, чунки унинг таркибида қондан ташқари, бачадон бўйни безлари шиллиқ секрети, қин безлари секрети ва ендометрий тўқималари мавжуд. Битта ҳайз сикли давомида ажраладиган ҳайз суюқлигининг ўртача ҳажми катта тиббий енсиклопедияга кўра, тахминан 50-100 мл ҳисобланади. Бироқ, индивидуал ўзгариш 10 дан 150 гача ва ҳатто 250 мл гача оралиқда бўлади. Бу диапазон нормал ҳисобланади, бундан кўпроғи (ёки аксинча, камроғи) касаллик белгиси бўлиши мумкин. Менструал суюқлик қизғиш-жигарранг рангга ега, веноз қондан бироз тўқроқ бўлади.\nҲайзда қон кетиш вақтида йўқотиладиган темир миқдори кўпчилик аёллар учун нисбатан аҳамияциздир ва ўз-ўзидан камқонлик ривожланишига сабаб бўлмайди. Бир тажрибада, камқонлик аломатлари намоён бўлаётган бир гуруҳ аёллар ендоскоп билан кўриб чиқилди. Бу уларнинг 86% аслида турли хил ошқозон-ичак тракти касалликлардан азият чекаётганини кўрсатди (масалан, ошқозон-ичак трактига қон қуйилиши содир бўладиган гастрит ёки ўн икки бармоқли ичак яраси); бунда темир танқислигини ташхиси менструал қон йўқотишга йўйилиб, қўйилмаслиги ҳам мумкин еди. Бироқ, баъзи ҳолларда мунтазам кучли ҳайзлик қон ёқъотишлар камқонликка олиб келиши мумкин.\nҲайзда хулқ-атвор ва шахсий гигиена қоидалари\nҲайз кўриш вақтида гигиенанинг умумий қоидалари\nШахсий гигиенага амал қилиш учун ўсмир қизлар ва аёллар ички кийимга бириктириладиган прокладкалар ёки қинга киритиладиган тампонлардан фойдаланишади. Иккала ҳолатда прокладка ёки тампон матоси менструал ажралмани ўзига шимиб олади. Йевропа мамлакатларида, АҚШ ва Канадада менструал чашалар шахсий гигиена воситалари сифатида тобора машҳур бўлиб бормоқда.\nҲайз келишида гигиена қоидаларига риоя қилиш айниқса зарурдир (кунига 2-3 марта ювиниш, кундалик душ қабул қилиш), чунки қонли ҳайз ажралмалари бактериялар кўпайиши учун қулай муҳит ҳисобланади, шу жумладан, патоген бактериялар учун ҳам. Бундан ташқари жисмоний куч ишлатиш ҳам мумкин емас, ружий сокинлик тавсия ейилади. Тиббиётда тўлиқ сувга тушиш ва ванналар қабул қилиш тавсия етилмайди (ҳам чучук, ҳам тузли сувда), ювиниш учун душдан фойдаланиш керак. Спиртли ичимликлар ва аччиқ озиқ-овқатлар қарши кўрсатилади, чунки улар қорин бўшлиғи аъзоларига келадиган қон оқимининг кучайиши сабабли бачадондан қон кетишини кучайтиради.\nҲайз даврида жинсий алоқа қилиш\nҲайз кўриш вақтида аёллар жисмоний ноқулайликларга дуч келишлари мумкин. Баъзи ҳолларда юқори гормонал фон емоционал таранглик ва таъсирчанлик хусусиятини келтириб чиқаради. Ушбу даврда бачадон турли хил инфекцияларга қарши жуда заиф бўлади. Айрим мутахассислар ҳайз пайтида жинсий фаолиятни тўхтатишни маслаҳат беради.\nҲайз бузилиши жуда тез-тез учрайди ва қуйидагиларга йўналтирилади:\nТугаши ёки тўхташи (аменорея);\nЧетлашган ёки аралаш қон кетиш (менструатио виcариа);\nОғриқли ҳайз (дисменорея, ески. алгоменорея).\nҲайз кўришни тўхташи турли шароитларга боғлиқ. Ҳомиладорлик оддий қон оқишини тўхтатади ва бу физиологик саблардан биридир. Менструация аёл танасининг бошқа бир қисмида аҳамиятли қон йўқотилишида ҳам тўхташи мумкин, бу ҳолда ҳайз келиши кечикади. Ҳайз кўриш тўхтаганда, ушбу четланишни келтириб чиқарган сабабни инобатга олиш керак. Агар шамоллаш, руҳий безовталикдан сўнг, ҳайз кўриш узоқ вақт содир бўлмаса, шифокорга мурожаат қилиш керак. Механик йўллар билан ҳайз келиш кечикиши хусусида алоҳида тўхталиб ўтиш керак; бу қинга киришининг қисқариши, қин ва бачадон бўйни торайиши билан содир бўлади.\nБаъзан бачадондан бошқа ҳар қандай қисмда қон кетиш пайдо бўлади, бунда қон чиқиши камайиши ёки тўхташи мумкин, бу ҳодиса қўшимча ёки четлашган ҳайз (викар ҳайз) деб номланади.\nМеноррагияда қон кетиши кучаяди. Бу бачадон ёки қўшни аъзолар касалликларида кузатилади: бачадон яллиғланиши, бачадон бўйни ерозияси, кенг бойламарга қон қуйилиши ва бошқалар. Баъзида бачадоннинг у ёки бу касаллиги мавжуд бўлмаслиги мумкин, бунда ҳайзда кўп қон кетиши соғлиқнинг умумий ёмонлашуви туфайли юзага келади.\nДисменорея деб ҳайз оғриқ билан бирга кечиши тушунилади. Кўпинча қон қуйқалари ажралади. Даволашда, ҳайз нотўғрилигини қўллаб-қувватловчи сабабларга еътибор берилади ва уни йўқ қилишга ҳаракат қилинади.\n(Visited 556 times, 24 visits today)\nХомиладорлик белгилари — дастлабки аломатлари\nBACHADON YARALARI VA HIDLANISHI


Қозоғистон бензинни Ўзбекистонга экспорт қилиш ҳуқуқини қўлга киритди\nСиёсат / Иқтисод / Бизнес / Биласизми?\nҚозоғистон ва Россия чоршанба куни республикага бензин экспортини бошлашга рухсат берувчи баённомани имзоладилар, дея хабар беради РИА Новости.\nАввалроқ, «Казмунайгаз» миллий компанияси бошқаруви раисининг ўринбосари Дониёр Тиесов Қозоғистон куздан Қирғизистон, Ўзбекистон ва Тожикистонга бензин етказиб беришни мўлжаллаётгани ҳақида айтганди - йил якунларига кўра 400 минг тоннагача экспорт қилиш режалаштирилмоқда, 2019 йилда эса бензин экспорти ҳажми 1-1,2 миллион тоннани ташкил этиши мумкин.\nКейинчалик Бозумбаев экспорт қилишни бошлаш учун Россия Федерацияси билан икки томонлама келишувни ўзгартириш зарурлигини тушунтирди.\nЭслатиб ўтамиз, аввалроқ Қозоғистон энергетика вазири Канат Бозумбаев мамлакат раҳбарияти қўшни давлатларга бензиннинг ортиқча қисмини жўнатишни режалаштираётгани ҳақида хабар берганди.\nУнинг билдиришича, октябрь-ноябрь ойларида ёнилғи-мойлаш материалларини экспорт қилиш муҳим аҳамият касб этади, акс ҳолда Қозоғистонда аввал ҳеч қачон бўлмаган тўхташларни амалга ошириш талаб этилади.\n«Бугунги кунда иккита модернизация қилинган завод бизга бензин профицитини берди. Агарда бу 500 минг тонна бўлса, мамлакат бозори маҳсулотга тўлиб кетади», - дея маълум қилганди Қозоғистон энергетика вазири.\nКиритилди: 11:56 04.10.2018. Ўқилди: 719 марта. Фикрлар сони: 0 та.


Қирғизистон: жума намози вақтини узайтириш бўйича баҳслар - BBC O'zbek\nҚирғизистон: жума намози вақтини узайтириш бўйича баҳслар\nҚирғизистонда жума намози учун танаффус вақтини бир соатдан икки соатга чўзиш ҳақида қонун лойиҳаси атрофида бошланган баҳсу мунозаралар парламентда ва парламент ташқарисида тўхтамаяпти.\nБундан олдин Қирғизистон собиқ муфтийси Чубақ ажи Жалилов жума намози вақтини икки соат қилиш кераклигини айтган.\nЖума намози вақтини чўзишни депутатлар муҳокамасига қўйиш таклифи берилганди.\nБироқ буни қонун лойиҳаси сифатида муҳокама қилиш таклифи аксарият депутатлар томонидан қувватланмаган.\n"Қирғизистон дунёвий давлат бўлгани билан, аҳолининг аксарияти ўзини мусулмон ҳисоблайди. Шу боисдан, биз одамларнинг намоз ўқишлари учун қулай вақт яратиб беришимиз керак", деган собиқ муфтий Чубақ Ажи.\nИжтимоий тармоқларда фойдаланувчилар ҳам икки гуруҳга бўлиниб баҳслашганлар.\nБироқ аксарият қирғизистонликлар депутатларнинг фикрини ёқлаганлар.\nЧубақ ажи депутатларни, хусусан Жанар Акаевни ислом динининг душмани деб атаган ва у билан бир стол атрофида ўтирмаслигини билдирган.\nДепутатлар ўз ўрнида муфтийни ўз фикрларини ифода этишда диний мавзулардан эҳтиёт бўлишга, зиддият туғдиришдан сақланишга чақирганлар. Қирғизистон Миллий хавфсизлик хизмати эса собиқ муфтийни огоҳлантирган.\nСДПК фракцияси депутати Жанар Акаев Чубақ ажига қарата Фейсбукда шундай ёзади: "Муқаддас Рамазон ойида одамларни тинчликка ва бирдамликка чақириш ўрнига ихтилоф солиш билан шуғулланса, ўз сўзлари учун жавоб бериши керак. Мен ҳеч ҳам жума намозига қарши эмасман, балки намозхонлар кўпайса қуванаман. Лекин муаммони намоз вақтини чўзмасдан ҳам ечиш мумкин".\nСиёсат фанлари номзоди Темур Козиқуловнинг айтишича, бу ерда сиёсат билан динни аралаштирмаслик лозим эди. Бир ҳафта олдин жума намози вақтини бир соатга чўзилиши ҳақида шубҳа йўқ эди. Бу баҳслар ортидан вазиятни чалкаштиришди. Ўша давлат хизматчиларининг кўпчилиги шундоқ ҳам жума намозига келишади, ҳеч қандай тақиқ йўқ. Баҳс қўмитадаги муҳокамалардан кейин кучайди. Бу мавзуни сиёсийлаштириш керак эмас, деган у.\nБи-би-си Қирғиз хизмати мухбири Руфат Эргашевга кўра, жума намози вақти тўғрисидаги баҳсларни бу даражада ошириб юбориш керак эмас эди. Намозхонлар жума намозига борганларида раҳбарлар эътироз билдиришмайди. Чубақ ажининг фикрлари ва депутатларнинг баҳслари чегарадан ошиб, ҳал бўлиши мумкин бўлган ишни тўхтатиб қўйди, деб айтади Руфат Эргашев.\n"Онугуу-Прогресс" фракциясининг депутати Тазабек Икромов феврал ойида давлат ташкилоти ва идораларда ходимлар жума намозларини адо этишлари учун икки соат танаффусни жорий этиш таклифи билан чиққанди.\nШу тўғрисидаги Меҳнат кодексига ўзгартириш бўйича қонун лойиҳаси фракция мажлисига тақдим этилганди.\nУнинг сўзларига кўра, кўп хизматчилар жума куни намозни ўқиш учун ишни тўхтатишларига тўғри келади. Тушлик вақти 13.00 дан 14.00 гача тўғри келади. Намоз эса 13.30 да бошланади.\nДепутат жума кунлари икки соатлик танаффус киритишни таклиф этган. Айни вақтда жума кунги иш вақтини 19 гача чўзишни таклиф қилган.\n"Жума куни одамлар барибир намозга чиқадилар, иш қолиб кетади. Биз бунинг учун иш кунини чўзишни таклиф этамиз ва одамлар жума намозларига қонуний асосда чиқишларини таъминлаш имконини берган бўламиз", деган депутат.\nИкромовнинг фракциядаги ҳамкасби Гулшат Асилбаева эса ҳамма учун икки соатлик танаффус қилиш кераклигини айтади. Ўшанда кимдир намозга чиқса, бошқа одам ҳам ўз иши билан шуғулланади", дейди у.\nҚонун лойиҳаси тарафдорлари таъкидлайдиларки, кўп ҳукумат идораларида ходимларнинг жума намозларига чиқишлари кечикишларни олиб келиб, гап эшитишган. Тушлик вақтини икки соат қилинса муаммо ҳал бўлади, дейишади улар.\nЛекин бу таклиф жамоатчиликда ҳам турлича қабул қилинган.\nСобиқ муфтий тарафдорлари таклифни ёқлаганлар, аксарият эса депутатларни қувватлаган.\nАйни вақтда қонун тарафдорлари мазкур тартиб тез ёрдам каби фавқулодда хизмат идоралари, шунингдек мактаб ва университетларга нисбатан жорий этилмаслигини айтганлар.\nЎтган йили депутат Турсутбой Бакир ўғли томонидан дам олиш кунини якшанба кундан жумага ўтказиш таклиф қилинган, бироқ депутатлар маъқулламагандилар.


Ўзбекистон 08:04 / 20.10.2021 2762\nВазирлар Маҳкамасининг “Таълим даражаси юқори бўлмаган мактабларга малакали ўқитувчи-педагогларни жалб қилиш чора-тадбирлари тўғрисида”ги қарори қабул қилинди.\n2021 йил 1 мартдан бошлаб, таълим даражаси юқори бўлмаган мактабларда дарс бериш учун бошқа ҳудудлардан жалб қилинган олий ва биринчи тоифага эга ўқитувчи-педагогларнинг базавий тариф ставкаларига махсус устамалар жорий қилинади.\nБунда, бир маъмурий-ҳудудий бирликлар доирасида бошқа туман ва шаҳарлардан келиб фаолият юритаётган ўқитувчи-педагогларнинг базавий тариф ставкаларига 50 фоиз, бошқа маъмурий-ҳудудий бирликдан келиб фаолият юритаётган ўқитувчи-педагогларнинг базавий тариф ставкаларига 100 фоиз махсус устамалар тўланади.\nТаълим даражаси юқори бўлмаган мактабларда дарс бериш учун бошқа ҳудудда камида бир йил ишлаган олий ва биринчи тоифага эга ўқитувчи-педагоглар жалб қилинади. Таълим даражаси юқори бўлмаган мактаблар рўйхати Халқ таълими вазирлиги ҳамда Таълим сифатини назорат қилиш давлат инспекцияси томонидан аниқланади ва ХТВнинг расмий веб-сайтида эълон қилинади.\nМахсус устамалар улар борган мактаб таълим даражаси юқори бўлмаган мактаблар рўйхатидан чиқарилган йилдан кейинги йил учун ҳам тўланади. Махсус устамалар умумтаълим фанларидан бири бўйича халқаро тан олинган сертификатга ёки умумтаълим фанларини билиш даражаси тўғрисидаги сертификатга эга бўлган тақдирда тўланади.\nТаълим даражаси юқори бўлмаган мактабларда таълим бериш учун бошқа ҳудудлардан ўқитувчи-педагогларни жалб этиш тартиби тўғрисидаги низом тасдиқланди.\nУ қуйидагиларни назарда тутади: Халқ таълими вазирлиги томонидан Таълим сифатини назорат қилиш давлат инспекцияси томонидан таълим даражаси юқори бўлмаган мактабларнинг рўйхатини шакллантириш тартиби; таълим даражаси юқори бўлмаган мактабларда дарс бериши учун бошқа ҳудудлардан ўқитувчи-педагогларни жалб этиш схемаси; педагогларга қўйиладиган талаблар; бошқа ҳудудлардан жалб қилинган ўқитувчиларни ишга қабул қилиш ва меҳнатига қўшимча ҳақ тўлаш тартиби.\n23:41 / 29.11.2021 344\n22:53 / 29.11.2021 1104\n22:37 / 29.11.2021 2020\n22:32 / 29.11.2021 393


16:52 02.08.2019 (Янгиланган 00:18 03.08.2019)\nТОШКЕНТ, 2 авг - Sputnik. Ўзбекистонда илк марта музқаймоқ, ичимлик ва ширинликлар фестивали ўтказилмоқда, деб хабар қилди Тошкент ҳокимлиги ахборот хизмати.\nТошкент шаҳар ҳокимлиги томонидан ташкиллаштирилган фестиваль 3 кун давомида (2, 3,4-август кунлари) кечки вақтларда ўтказилади.\nТадбир ўтказиладиган ҳудудлар: Зарафшон, Бухоро, Матбуотчилар ва Сайилгоҳ кўчаларида транспорт ҳаракати тўхтатилади ва бу ер сайр қилиш ва дам олиш учун катта зонага айланади.\nТашриф буюрувчиларга қулай бўлиши учун Hyatt Regency Tashkent меҳмонхонаси рўпарасида, Матбуотчилар ва Бухоро кўчаларида автотураргоҳлар ташкил этилган.\nҲар бир худудда ташриф буюрувчилар танлов, акция, совринли ўйинлар ва тўхтовсиз ўтказиладиган мусиқий чиқишларнинг гувоҳи бўладилар.\nЭнг фаол ёшлар учун Диско ҳудуди яратилди. Навбатма-навбат эстрада юлдузлари: Тоҳир Содиқов, Шаҳзода, Райҳон, Нилуфар Усмонова, Зоҳида, Шохруҳхон, Жасур Умировлар чиқиш қилишади.\nЁш ташриф буюрувчиларга алоҳида эътибор қаратилмоқда. Бродвейдаги фаввора ёнида жойлашган махсус ўйин майдончасида ширинликлардан ташқари, болаларни аниматорлар, спектакллар, танловлар ва қизиқарли ўйин-кулгулар кутмоқда.\nШунингдек, Flash Mob спорт ўйинлари, фотосуратга тушиш хоналари ва интерфаол тадбирлар, қизиқарли мусобақалар ҳам ўтказилади.


Булунғурда дарахт помидорлари етиштирилмоқда - Халқ сўзи\nБулунғурда дарахт помидорлари етиштирилмоқда\n15:50 09 Март 2020 Иқтисодиёт\nБулунғур туманининг Гулзор маҳалласида яшовчи Шерали Холдоров 3 йил аввал томорқасининг 1 сотих майдонида иссиқхона ташкил этганди. Ҳозир бу ерда помидорнинг ноёб навларини етиштирмоқда. Хўш, у бундай уруғларни қаердан олган?\n— Ҳарбий хизматни Шимолий флотда ўтаганман ва шундан буён ҳар йили хизматдош дўстлар билан кўришиб турамиз, — дейди Ш.Холдоров. — Иссиқхона қурганимни эшитган россиялик дўстим ҳар йили ноёб помидор уруғларини келтириб беради. Ҳозир мўъжазгина иссиқхонамда помидорнинг “Фантазия”, “Золотой купала”, “Иванда Мария”, “Чёрний гроз” каби турларини ҳамда “Банан”, “Киви” каби 450 хил навдаги кўчатларни парваришлаяпман. Бу уруғлардан қора ва бинафшаранг помидор онкологик касалликларда яхши фойда беради, юрак томирларини кенгайтиради, кўз нурини равшанлаштиради, буйрак фаолиятини яхшилайди. Ўтган йили эса Тошкентдаги устозим Япониянинг Сапата компаниясининг ҳали вилоятимизда янгилик бўлган “Адриатика F1” навини келтириб берди.\nБундан ташқари, кўп йиллик дарахт помидор ҳам ўстиряпман. Бу навли помидорнинг бир тупидан 7-8 ёшга етганда йилига 1,5 тонна ҳосил олиш мумкин. Шу навдан иссиқхонамда 4 туп бор.\nАбдулазиз Йўлдошев("Халқ сўзи")


Инсон ҳуқуқлари бўйича Халқаро Хелсинки Федерацияси Европада Ҳавфсизлик ва Ҳамкорлик Ташкилоти миссиялари ишлаётган мамлакатлардаги инсон ҳуқуқлари вазиятига диор йиллик ҳисоботини эьлон қилди.\nБугун айни ҳисобот Европа Кенгаши Парламенти Ассамблеясига тақдим этилди. Хелсиники Федерациясининг раҳбари Аарон Родес Марказий Осиё мамлакатларидаги вазият борасида шундай деди:\n«Марказий осиёда инсон ҳуқуқлари билан боғлиқ вазият ёмонлашиб бормоқда.Таькидлаш жоизки, бу кўп ҳолларда ижтимоий-иқтисодий вазиятнинг оғирлашиши билан боғлиқ. Бу мамлакатларда иқтисодий жиҳатдан эркин, очиқ жамиятнинг ривожланишига имкон йўқ. Ҳукуматларнинг репрессив сиёсати ва эски қарашлари туфайли шундай бўлмоқда. Инсон ҳуқуларига бўйича, айниқса, Ўзбекистонда вазият жуда ёмон», — деди Хелсиники Федерацияси раҳбари Аарон Родес.


Рухсатноманинг аслини олиш учун фуқаролар давлат хизматлари марказларига ўз машинасида боришлари мумкин » Sangzor.uz - Инновацион ахборот портали\nSangzor.uz » Breaking news » Рухсатноманинг аслини олиш учун фуқаролар давлат хизматлари марказларига ўз машинасида боришлари мумкин\nМахсус рухсатномани олиш учун my.gov.uz порталида онлайн ариза берган фуқаролар рухсатноманинг аслини олиш учун давлат хизматлари марказларига ўзларининг шахсий машинасида боришлари мумкин. Бу ҳақда Давлат хизматлари агентлиги директори матбуот котиби Севара Зокирова АОКА ҳузуридаги штабда бўлиб ўтган матбуот анжуманида маълум қилди.\n«Янги тартибга кўра, махсус рухсатномани олиш учун онлайн шаклда my.gov.uz портали орқали сўровнома тўлдирилиши ва белгиланган ҳужжатлар сўровномага илова этилиши лозим.\nСўровнома белгиланган тартибда расмийлаштирилгандан кейин QR-код қўйилган рухсатнома ёки рухсатнома бериш рад этилгани тўғрисидаги хабарнома юборилади. Хабарнома олингандан кейин бир кун ичида Давлат хизматлари марказидан рухсатноманинг аслини олиб кетиш мумкин бўлади.\nОнлайн ариза тўлдирган фуқаролар рухсатноманинг аслини олиш учун давлат хизматлари марказларига ўзларининг шахсий машинасида боришлари мумкин. Фуқароларга юборилган рухсатнома бериш тўғрисидаги хабарнома ариза берувчининг автотранспорт воситасида Давлат хизматлари марказигача ҳаракатланишига асос ҳисобланади», дея унинг сўзларини келтирмоқда Kun.uz мухбири.\nДавлат хизматлари агентлиги директорининг матбуот котиби махсус рухсатнома олиш учун онлайн ариза топшири жараёнида кузатилаётган муаммолар, хусусан, Ягона интерактив давлат хизматлари порталидан ариза юбориш нима учун қийин кечаётганига ҳам тўхталиб ўтди.\n«Ҳурматли фуқаролар, Ягона интерактив давлат хизматлари портали ҳам бир тизим. Бир вақтнинг ўзида минглаб одамлар мурожаатни юклаганда тизимга юклама бўлиши табиий. Масалан, ҳозирга қадар мазкур тизим орқали 92 мингдан ортиқ ариза келиб тушган. Буларни кўриб чиқиб, қайта ишлашга ҳам вақт талаб этилади.\nШунингдек, электрон тарзда аризаларни юборишда стикер бериш тоифаларига мос бўлмаганлар томонидан аризаларни юборишлари, фуқароларимиз белгиланган ҳужжатларни тўлиқ тақдим этмаслик ҳолатлари, рухсат бериш рад этилган аризалар бўйича яна қайтадан ариза юбориш ҳолатлари тизимда юклама бўлишига ва бир юборилган ариза яна қайта юборилган тақдирда қайта ишланишига ҳам олиб келмоқда. Бу муааммоларни ҳал қилиш муайян вақтни талаб этади.\nБарчаси кўриб чиқилиб, тизимда сиз юборган ариза бўйича рухсатнома берилиши ҳақидаги хабарнома шакллангандан кейингина Давлат хизматлари марказларига ташриф буюришингизни илтимос қиламиз. Тушунишингизга умид қиламиз», дейди у.\nУ бугунги кунда давлат хизматлари марказлари ходимлари кун-у тун дам олишсиз ишлаётгани, биргина Тошкент шаҳридаги давлат хизматлари марказларининг 104 нафар ходими айнан махсус рухсатномаларни бериш учун фаолият кўрсатаётганини қайд этиб ўтган.\nМутахассис махсус рухсатнома учун ҳеч қандай тўлов ундирилмайди. Агарда бунинг учун тўлов ундирилса ёки муайян миқдорда пул талаб қилинса, Давлат хизматлари агентлигининг 11-48 қисқа рақамли ишонч телефонига ёхуд Адлия вазирлигининг Telegram’даги махсус ботига мурожаат қилиш кераклигини ҳам эслатиб ўтди.


Kutubxona - Said Ahmad. Sher (hikoya) / Kiril\nSiz shu sahifadasiz: Said Ahmad. Sher (hikoya) / Kiril\nАсар номи Шер (ҳикоя)\nЁшлик пайтларимда Қўзивой деган ўртоғим бўлгувчи эди. Буни қаранг, шу кўчадан ўтиб кета туриб ўшани кўргим келиб, самоварга кирдиму суриштирдим.\n— Қайси Қўзивой, — дейишди самовардагилар ҳайрон бўлишиб.\n— Мўминжон аканинг ўғлида.\n— Э-ҳа, — деди қулоғига танга қистирган мўйловдор самоварчи. — Қўзивой деманг, Шервой денг. Шундоқ бўлиб кетган.\nҲайрон бўлдим. Қўзи қўйнинг боласи, ювош нарса бўлади. Мўминжон ака ҳам, ўз отидан маълумки, қўй оғзидан чўп олмайдиган одам. Нега шу одамнинг не умидлар билан мўмингина бўлсин деб исм қўйган боласи бирдан шерга айланиб қолди? Менинг ҳайрон бўлаётганимни сезган самоварчи кулиб гап қўшди.\n— Қўзивойни шер эмизган. Шер боққан.\nУ шундоқ дедию, самоварнинг тагига чўп тиқиб, ўз ишига овора бўлиб кетди. Ундан бошқа гап сўролмадим. Индамай чиқиб кетаётган эдим катта толнинғ тагига бир такси келиб тўхтади. Ундан қорин ташлаган, соқол мўйлов қўйган бир киши тушди. Тикилиб қарасам Қўзивой. Вой тавба, одам деган ҳам шунақа тўлишиб кетадими. Қўзивойнинг очиқ кўкрагидан ёли буралиб, буралиб чиқиб турибди. Башараси ҳам, кўкраги ҳам худди шерга ўхшайди. Шер дейишлари бежиз эмасга ўхшаб қолди. Ўхшайди, ўлай агар ўхшайди.\nЎзимни танитган эдим Қўзивой қучоғини очиб келиб, бағрига босиб кўришиб кетди. Вой бў! Одам боласида шунақа куч бўладими? Қовурғаларим қисирлаб кетди-ку! Шер деганича бор. Шер, Шер!\n— Шер бўлиб кетибсан-ку,— дедим белимни силаб.\nБизнинг учрашувимизни кузатиб турган самоварчи яна гап қотди.\n— Шернинг нормасини уриб тургандан кейин шер бўлади-да!\nУнинг гапига тушунолмадим.\nСамоварга кирдик. Қўзивой халтасидан бир бўлак сон гўштини олиб подносга ташлади.\n— Қовурма-повурма қилиб ташла, ошнам келиб қоптилар. Қолганини битта-яримтага пулларсан.\nЎша куни кечгача қолиб кетдим. Қовурма жуда антиқа бўлган экан, гапнинг очиғини айтсам бунақа ширин гўштни умримда емаган эдим.\n— Менга қара, Қўзи, қаерда ишлаяпсан? Нима иш қиласан?\n— Сўрама, ошна, ишимнинг мазаси йўқ. Сенга ўхшаган оғайниларим катта-катта ишларда туриб, мен бечора қаёқдаги паст ишларда юрибман. Ҳайвонот боғига завхозман. Қаёқдаги ҳайвонлар орасида юрибман.\nУнга ростданам раҳмим келди. Бир ўнг келиб қолса дурустроқ ишга ўтқазиб қўйишни ният қилиб қўйдим. Рост-да, гавдаси ҳам, кучи ҳам шерга тенг келадиган бир қадрдоним ҳайвонлар орасида юрса, яхшими!\nОрадан ўн кунлар чамаси ўтиб болаларни ҳайвонот боғига олиб бордим.\nАйланиб турли-туман ҳайвонларни томоша қилиб юрибмиз. Замбарғалтакка суяк-саёқларни солиб ғилдиратиб келаётган Қўзивойга кўзим тушиб қолди. У ғалтагини шер қамалган қафаснинг олдига келиб тўхтатди.\nШер ўладиган даражада озиб, чўп бўлиб кетибди. У Қўзивойга хўмрайиб қаради-да, кейин юзини тескари ўгириб олди.\nАстойдил қарасам қафасдаги ростакам шер бир вақтлар мен билган Қўзивойга ўхшаб қопти. Ипдак ингичка Қўзивой расмона шерга айланиб кетибди. Назаримда Қўзивой қафасда-ю, шер бу ёқда турганга ўхшайди.\nЭнди билдим. Самоварчи билиб айтган экан.\nҚўзивой шерга бериладиган гўшт-ёғларни еб ўзи шер бўлиб, шерни Қўзивой қилиб қўйибди.\n"http://www.kutubxona.com/wiki/index.php?title=Said_Ahmad._Sher_(hikoya)_/_Kiril&oldid=13746" dan olindi


Баҳрайн – аҳолиси энг зич жойлашган мамлакатлар рўйхатида юқори бешталикка киради. Шундай бўлса-да, ҳукумат ижтимоий уй-жой дастурларини нисбатан самарали йўлга қўя олган. «Ислом молияси» сайтида ушбу араб давлати фуқароларининг уй-жойга бўлган талабини қандай қондираётганига доир мақола эълон қилинди.\nАҳоли сонининг кўпайиши билан уй-жойга бўлган талаб ҳам шунга мос равишда ошиб боради. Табиийки, турар жойларга бўлган талаб ва таклиф ўртасида мувозанат бузилиши мамлакатда ижтимоий-иқтисодий муаммоларга сабаб бўлиши мумкин. Мазкур омилни ҳисобга олган ҳолда, Баҳрайн ҳукумати ўз аҳолиси учун, айниқса, даромад даражаси ўртача бўлган аҳоли вакиллари учун хонадонлар қуришни молиялаштириш дастурларини ишлаб чиққан бўлиб, йил сайин уларни такомиллаштириб келмоқда.\nМаълумот учун: Баҳрайн Қироллиги – Форс кўрфазида жойлашган араб давлатларидан бири бўлиб, ҳудуди 780 кв. км ни ташкил этади (солиштириш учун, Тошкент шаҳри ҳудуди 334,8 кв. км). Аҳоли сони эса 2018 йилги ҳисоб-китобларга кўра, 1 млн 570 мингга яқин. Ҳукумат ўрта бўғимни қўллаб-қувватлашининг сабабларидан бири бу – Баҳрайнда хонадонлар ижара тўловлари бошқа араб мамлакатларига қараганда анча юқорилиги. Турар жойларнинг ўртача ижара ҳақи ойига 780–1179 Баҳрайн динори (2069–3127 АҚШ доллари)ни ташкил этади (Солиштириш учун: ушбу кўрсаткич Баҳрайннинг қўшниси – Саудия Арабистонида 480–1620 Саудия риёли (127–431 АҚШ доллари)га тенг).\nБаҳрайн ўз аҳолиси учун ижтимоий уй-жой қуриш дастурлари (social house financing program)ни самарали татбиқ этиб келаётган саноқли давлатлардан бири ҳисобланади. 1970 йилларда Уй-жой қурилиш вазирлиги ташкил этилган бўлиб, ҳозирги кунгача 130 мингдан ортиқ турар жой бинолари ҳукумат ташаббуси остида ўз эгаларига топширилган.\nФото: Баҳрайн Уй-жой вазирлиги\nТаъкидлаш ўринлики, уй-жой қурилиши дастуридан фойдаланувчилар Баҳрайн фуқаролари бўлишлари лозим. Ҳисоб-китоблар шуни кўрсатадики, 65 фоиз фуқаро ушбу дастурдан фойдаланган, улар асосан уй-жой қуриш ва янги уй сотиб олишни молиялаштириш мақсадида қарзлар ёки ижара тўловлари учун субсидия (ёрдам пули/молиявий имтиёз) олган.\nУй-жой хизматларини кўрсатиш натижасида янги иш ўринлари яратилди. Хусусан, қурилиш ва у билан боғлиқ соҳалар, молия, кўчмас мулк тармоқлари ижтимоий ва нисбатан арзон уй-жой тармоғига инвестицияларни кучли рағбатлантириш натижасида тез суръатларда ривожланди. Тадқиқотларга кўра, ушбу тармоққа киритилган сармоянинг ҳар бир Баҳрайн динори иқтисодиётга камида 1,72 баравар кўп фойда келтирди (Multiplier Effect) ва уй-жой тармоғига йўналтирилган инвестицияларни иқтисодий ўсишнинг муҳим омилига айлантирди.\nБаҳрайнда узоқ муддатли уй-жойни молиялаштириш лойиҳасининг муваффақияти қуйидаги омилларга асосланади:\nБаҳрайнда ижтимоий фаровонлик ва миллий тараққиётни ошириш давлат сиёсатининг асосий тамойилидир;\nБаҳрайн ҳукумати барқарор ривожланиш учун етарлича уй-жой қурилишининг муҳимлигини тушунади ва аҳолини уй-жойга бўлган талабини қондиришни мамлакат ижтимоий-иқтисодий барқарорлигининг муҳим таркибий қисми деб қарайди;\nБу масала мамлакат конституциясининг 9-моддасида ҳам ўз тасдиғини топган: «Давлат даромади чекланган фуқароларни уй-жой билан таъминлашга интилади»;\nThe Economic Vision 2030 лойиҳаси (Баҳрайннинг 2030 йилдаги иқтисодиёти) аҳоли учун уй-жойлар қуриш бутун иқтисодиёт ривожига туртки беришини инобатга олади (яъни ушбу тармоқни катализатор сифатида кўради). Албатта, бу аҳоли учун уй-жойлар қуришнинг қурилиш соҳасида катта улушга эгалиги, аҳолини иш билан таъминлашдаги аҳамияти, миллий ва халқаро девелоперлар учун бизнес имкониятлар тақдим этиши билан боғлиқ;\nҲукуматнинг 2019-2022 йиллар учун Ҳаракатлар режасида уй-жойга бўлган талабни қондириш мақсадида яна 25 000 хонадонни ўз эгаларига топшириш белгиланган.\nҚайд этиш ўринлики, Баҳрайннинг шаҳарсозлик ва уй-жой қуриш дастурлари билан боғлиқ ютуқлари халқаро миқёсда ҳам тан олинган. Масалан, 2006 йилда БМТнинг уй-жой қурилишини ривожлантириш бўйича UN-Habitat мукофоти Баҳрайн шаҳзодаси Халифа бин Салмон Ал-Халифага берилган. Баҳрайн ҳукумати 1960 йиллардан буён турар жой мажмуаларини барпо этиб келади.\nАлоҳида уқтириш жоизки, Баҳрайн ҳукумати ўз аҳолисини турар жой билан таъминлашга ҳаракат қилар экан, даромад миқдори чекланган аҳолини ҳам назардан четда қолдирмаган. Бу тоифа фуқаролар учун махсус «Мазая» дастури ишлаб чиқилган.\n«Мазая» қандай дастур?\n«Мазая» – бу Баҳрайн Уй-жой қурилиши вазирлиги ва Kuwait Finance House (Кувайт давлатидаги энг йирик Ислом молия муассасаларидан бири)нинг Баҳрайндаги филиали ҳамкорлиги доирасида, шунингдек Баҳрайн Миллий банки ва Эскан банк ўртасидаги шартномага мувофиқ тузилган уй-жойларни молиялаштириш тизимидир. Унга биноан, Баҳрайн ҳукумати маълум тоифадаги фуқароларга уй-жой харид қилишлари учун молиявий кўмак/имтиёз беришни таъминлайди.\n2013 йилда бошланган ижтимоий уй-жой билан таъминлаш дастурининг (кейинчалик «Мазая» деб номланган) асосий мақсади – ижтимоий уй-жойларни харид қилишга ариза топширган кишиларга молия муассасалари томонидан маблағ олишда ёрдам бериш, шунингдек уй-жой сотиб олиш учун давлат томонидан молиявий кўмак ажратиш ҳисобланади.\nДастурдан кимлар фойдалана олади?\n«Мазая» дастуридан фойдаланиш ҳуқуқига эга бўлиш учун мижозлар Баҳрайн фуқароси бўлиши, ёши 21 дан 35 гача бўлиши, ойлик даромади 600–1200 Баҳрайн динори оралиғида бўлиши керак (Баҳрайнда ўртача иш ҳақи 1480 Баҳрайн динорига тенг). Мазкур ёш оралиғида бўлган аҳоли вакиллари учун 25 йилгача бўлган муддатда уй харид қилиш имкони берилади.\nЯнги киритилган ўзгаришларга кўра, ёш чегараси 50 ёшгача кўтарилди, фақат бу ёшдаги инсонларда 60 ёшгача бўлган давр тўлов муддати сифатида қаралади. Яъни 40 ёшли фуқаро бу дастурдан максимал 20 йил (60-40=20) ёки 47 ёшли фуқаро максимал 13 йил (60-47=13) фойдаланиши мумкин.\nУчинчидан, дастур фойдаланувчиcи, ҳар қандай ҳолатда, Баҳрайн Қироллигида доимий равишда яшайдиган фуқаро бўлиши керак.\nДастурнинг афзалликлари нимада?\nДастур ўзининг барча фойдаланувчилари учун махсус афзалликлар тақдим этади:\nДастур учун рўйхатга ёзилгач, узоқ муддат кутиш шарт эмас, ариза топширилган заҳоти, белгиланган талабларга жавоб берилса, янги уй олиш ҳуқуқига эга бўлади.\nУнга вазирлик томонидан тасдиқланган ҳар қандай уй-жой мажмуасидан хонадон ёки ҳовли сотиб олишга рухсат берилади.\nМазая дастурида иштирок этаёган банклардан ислом молияси шартларига мувофиқ кўчмас мулкни молиялаштириш маблағларини олишга рухсат берилади.\nДастурдан фойдаланувчилар ҳар ой ўз даромадининг атиги 25 фоизини банкларга ипотека пули сифатида тўлайди, қолган тўловлар ҳукумат томонидан тўлаб берилади.\nДастурдан фойдаланиш шартлари нималардан иборат?\nАсосий шартлар 3 қисмга бўлинади:\n1. Банклар томонидан молиялаштириш жалб қилинганда, 90 000 Баҳрайн динори (239 минг АҚШ долларига яқин) – қарз сифатида олиш мумкин бўлган энг кўп миқдор ҳисобланади. Аксарият банклар бошланғич тўловларни талаб этишмаса-да, айрим банклар хонадоннинг умумий қийматидан 5 фоиз ёки 10 фоиз миқдорда дастлабки тўловни амалга оширишни сўрашлари мумкин.\n2. Уйнинг рухсат этилган энг юқори нархи 120 000 Баҳрайн диноридан ошмаслиги лозим. Банклар фақат 90 000 Баҳрайн динори миқдорида молиялаштиришни амалга оширишларини ҳисобга олсак, 120 000 динор қийматидаги мулк сотиб олинган тақдирда, ариза берувчилар ўртадаги фарқни, яъни 30 000 динорни тўлашлари керак бўлади.\n3. «Мазая» дастури доирасида фақат янги қурилган хонадонларни сотиб олиш мумкин, энди қурилаётган ёки қурилиши якунланмаган бинолар эса дастурга киритилмаган.\nИштирокчи девелоперлар (уй-жой, кўчмас мулк қурувчи пудратчи ташкилотлар)\nБир қатор таниқли ва аккредитациядан ўтган кўчмас мулк девелоперлари «Мазая» дастурига киритилган бўлиб, харидорларга ушбу дастурда рўйхатдан ўтган ҳар қандай кўчмас мулкни сотиб олиш ҳуқуқи берилади.\nИслом банклари кўчмас мулк харид қилишда ёрдам бериш учун қандай амалиётни қўллашади?\nИслом банклари томонидан кўчмас мулкни молиялаштиришда бир неча ислом молияси маҳсулотларидан фойдаланилади (анъанавий банкларда бу амалиёт «Ипотека кредити» номи билан машҳур):\nМуробаҳа шартномасига кўра, ислом банки, дастлаб, мижоз танлаган уйни харид қилиб, ўз балансига (яъни эгалигига) олади. Сўнг уй таннархига тўлов муддатини инобатга олган ҳолда ўз устамасини қўшади ва мижозга узоқ муддатга сотади. Мулкка эгалик ҳуқуқи олди-сотди битими имзолангач, мижоз тасарруфига ўтади. Мижоз келишилган давр мобайнида (ҳар ой ёки ҳар чоракда) банкка тўловларни амалга ошириб боради.\nАйтайлик, уй нархи 50 000 динор бўлса, ислом банки уйни сотиб олгач, унинг таннархига ўз фойдасини, масалан, 10 000 динорни қўшади. Натижада мижозга уйни 60 000 динорга 15 йил муддатга сотади. Мижоз 15 йил давомида йилига банкка 4000 динордан (60000/15) тўлаб боради.\n2. Камайиб борувчи мушорака\nКамайиб борувчи мушорака битимига кўра, мижоз ва ислом банки ўзаро шерикчиликда кўчмас мулкни харид қилади ва келишилган муддат якунига қадар банкнинг улушини сотиб олишга ваъда беради. Мазкур амалиётда ислом банки анъанавий банклар каби фоиз ҳисобига эмас, балки ижара ҳақи ҳисобига фойда олади.\n3. Ижара мунтаҳийя бит-тамлик (эгалик билан якунланувчи ижара)\nИслом банклари томонидан уй-жойни молиялаштиришда қўлланиладиган яна бир усул – ижара мунтаҳийя бит-тамлик бўлиб, бу схема молиявий ижарага жуда ўхшаб кетади. Ислом банки мижоз танлаган уйни харид қилади ва уни ўша мижозга маълум давр учун ижарага беради, ижара тўловлари таркибига уй нархининг қанчадир қисми ҳам қўшилади. Белгиланган муддат якунига етгач ва барча тўловлар тўлиқ тўлангач, уй банк балансидан чиқиб, мижоз эгалигига ўтади.\nНетаняху БАА ва Баҳрайнга ташриф буюради


Хитой Шинжонгда айрим мусулмонча исмларни тақиқлади\n17:47 / 25.04.2017\nХитой ҳукумати Шинжонг мухтор туманида яшовчи Ислом динига эътиқод қилувчи уйғур ва бошқа миллат вакилларига ўз фарзандларига Муҳаммад, Жиҳод, Ислом, Мадина каби исломий исмларни беришни тақиқлаб қўйди, деб хабар беради Financial Times нашри.\n«Биз муниципал ҳукуматдан Шинжонгда туғилганларга ўта диний ва айирмачиликка хизмат қилувчи исмларга эга бўлолмаслиги ҳақида билдиришномани олдик, — дейди Шинжонг мухтор тумани пойтахти Урумчидаги жамоатчилик хавфсизлиги ходими ва давом этади: — Агар оилангизда шундай ҳолат мавжуд бўлса, фарзандингизни исмини ўзгартиришингиз керак бўлади».\nИсм беришнинг янги қоидаларига амал қилмайдиганлар хўжалик юритиш учун ҳуқуқлардан маҳрум бўлади, келажакда таълим олиш учун керак бўладиган зарур шахсни тасдиқловчи ҳужжатга эга бўла олишмайди, ижтимоий таъминот ва бандлик бўйича имтиёзлардан маҳрум бўлишади.\nЯнги қоидалар 2015 йилдан бери амалда бўлган қоидаларнинг кенгайтирилиши ҳисобланади. Ўшанда қабул қилинган қоидаларга кўра, Хотан префектурасида «Фотима» ёки «Саддам» каби исмлар тақиқланган эди.\nМинтақада яшовчи 11 миллиондан зиёд уйғур — туркий тилли лингвистик ва маданий алоқаларга эга мусулмон этник гуруҳи исм беришдаги чекловларнинг биринчи навбатдаги нишони ҳисобланади. Шинжонг эса мусулмонлик ақидасига амал қилувчи бошқа миллий озчиликлар — мўғуллар, тожиклар, қозоқлар ва хуэйлар учун ҳам ватан ҳисобланади.\nШинжонгликларнинг айтишича, янги чекловлар улар ҳар куни тўқнаш келаётган, мавжуд этник дискриминацияни кучайтиради.\n«Ханлар бизни қонхўр ва жоҳил ҳисоблашади, — дейди Шинжонгнинг шимолида яшовчи этник мусулмон мўғул. — Биз мамлакат бўйлаб саёҳатга чиққанимизда улар шахсимизни тасдиқловчи ҳужжатдаги исломий исмларимизга кўзи тушиб, бизга меҳмонхоналарда қолиш, ижарага квартира олишни тақиқлашади».\n2009 йилда Урумчида рўй берган қонли воқеалардан сўнг, хусусан уйғурлар, кийиниш, ибодат ва саёҳат борасида қаттиқ чекловларга дучор бўлган.\nСўнгги бир неча йил ичида исломга тегишли айрим рамзларни, хусусан соқол қўйиш ва ҳижобни тақиқлашган, ҳудуднинг 800 мингдан зиёд давлат хизматчисига диний маросимларда қатнашиш ман этилган. Ноябрь ойида маҳаллий ҳукумат Шинжонгнинг барча аҳолисига паспортларини полицияга топшириб, уни қайтариб олишда расмий тилхат талаб қилишган.\nМарказий Хитой ҳукумати ҳам уйғурларни диний экстремизм ва айирмачилик фаолиятида айблаб келади. Покистон ва Афғонистон билан чегарадош ҳудуд ҳисобланувчи Шинжонг террорчи гуруҳлар учун ўз сафларига одам ёллаш ва транзит нуқтаси бўлиши мумкинлиги туфайли ҳукумат томонидан минтақада назорат ва хавфсизликнинг кескин оширилишига сабаб бўлди. Март ойида ИШИД террорчилик гуруҳининг Ироқдаги уйғур жангарилари тасвирланган, «золим Хитой коммунистик кофирлари»ни айблаётган ташвиқот видеоси пайдо бўлган эди.\nҲудудга хорижий журналистларнинг кириши чекланган, бироқ Хитойнинг давлат ОАВлари полиция ва гумонланаётган террорчилар ўртасидаги кўп сонли тўқнашувларда қурбонлар ҳам бўлаётганини хабар қилиб турибди.\nФевралда ҳарбийлашган полициячилар Шинжонгда беш кишини пичоқлаб ўлдирган, уч кишини ярадор қилган уч террорчини отиб ташлаган эди. Бу воқеадан бир ой муқаддам ўтган йилнинг 15 апрелида юз берган ва Хитой ОАВларида эълон қилинмаган тўқнашувларда иштирок этгани гумон қилинган бошқа уч уйғур ҳам отиб ташланган эди.


ОИТС — Россияда / Telegraf.uz | Ахборот-таҳлилий портали\tНуқтаи назар\nОИТС — Россияда\nХани Шади “ОИТС Россияда” номли мақоласида қайд этишича, БМТ ОИТСга қарши дастур ҳисоботига кўра, Россия ушбу касалликнинг тарқалиши борасида дунёнинг "етакчи" мамлакатлари қаторидан жой олган.\nДастурда касалликнинг камайиши бўйича қайд этилган кўрсаткичларга қарамай, ОИТС “шаҳдам қадамлар” билан Шарқий Европа ҳамда Марказий Осиё минтақаларига тарқалиб кетмоқда. Бу борада РФ улуши 2015 йилда 80%, 15% эса Белоруссия, Қозоғистон, Молдавия, Тожикистон ҳамда Украина давлатларини ташкил этади.\nРоссиялик ҳамда БМТ мутахассислари бу борада икки сабабни келтиришмоқда.\nБиринчидан, Жаҳон банки молиялаштиришни тўхтатганидан сўнг, ОИТСга қарши халқаро дастур ўз фаолиятини бошқа юрита олмаган. Иккинчидан, наркотик моддаларни укол орқали қабул қилиш кўрсаткичлари бўйича РФ дунёда етакчилик қилмоқда. Энг танг ҳолат Россиянинг Свердловск, Иркутск, Кемерово вилоятларида, Ханти-Манти автоном округида ва Пермь ўлкасида кузатилмоқда. Москва ҳамда Подмосковьеда 16-26 ёшгача ОИТСга чалинганлар 3-5%ни ташкил этади. 80%дан ортиғи эса 15-30 ёшли фуқаролардир.\nЎтган йилнинг охирида бош вазир Д.Медведев ҳар йили Россияда ВИЧ нуқсони билан касалланганларнинг сони 10%га ўсаётганлигини таъкидлаганди. РФ ССВ маълумотига кўра, шундай кўрсаткич давом этаверса, 2020 йилга келиб, 250%ни ташкил этиши мумкин. ОИТСнинг шундай шиддат билан тарқалиши истиқболдаги ривожланиш режасига путур етказиши мумкин. ОИТС терроризм муаммоси ҳамда Россия чегаралари атрофида НАТО ҳарбий қўшинларининг жойлаштирилиши каби муҳим муаммолар қаторига кириши мумкин.\t12.08.2016 | 1099


Навбатдаги йиғилиш: Президент бу сафар янги вазирликка эътибор қаратди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Навбатдаги йиғилиш: Президент бу сафар янги вазирликка эътибор қаратди\nЎзбекистон Республикаси Президенти Шавкат Мирзиёев раислигида бугун, 19 октябрь куни мактабгача таълим тизимини тубдан такомиллаштириш масалаларига бағишланган йиғилиш ўтказилди. Бу ҳақда ЎзА хабар берди.\n— Шунинг учун ҳам биз мактабгача таълим тизимини қайта кўриб чиқиш масаласини давлат сиёсати даражасига кўтариб, бу борада катта ишларни бошладик. Агар шу ишни ҳар томонлама пухта ўйлаб амалга оширмасак, бутун таълим тизимида сифат ўзгаришига эришишимиз, таълимнинг узлуксизлигини таъминлашимиз қийин бўлади, — дея таъкидлади Шавкат Мирзиёев.\n— Бир сўз билан айтганда, биз мактабгача таълим соҳасида ҳар жиҳатдан замонавий тизим яратишимиз керак, — деди давлатимиз раҳбари. — Келгуси 3-4 йилда 5-6 ёшдаги барча болаларни мактабгача таълимга тўлиқ қамраб олишга эришмоғимиз шарт. Бу эртанги кунимизни ҳал қиладиган масала ва биз буни албатта амалга оширамиз.\nҲАММАМИЗ ПРЕЗИДЕНТИМИЗДАН ИБРАТ ОЛАЙЛИК!